url: =US President kituhna ah amasa pending in Trump Poll Tracking ah hatzawta ~ Thang Khan Lian :: ZOMI DAILY\nUS President kituhna ah amasa pending in Trump Poll Tracking ah hatzawta ~ Thang Khan Lian\nposted on 3 November 2016 at 5:32 pm Lomkholna: News, Thangkhanlian, USA, World\nNov. 3, 2016: US President ding kituhna ah Republican presidential nominee Donald Trump in May kha panin a masa pen dingin Democratic nominee Hillary Clinton point khat in makhelh hi ci-in (Hillary in sum tawh guai zo mel nawn lo ai tam) amah a sihgup ABC News leh Washington Post tracking poll in zanhal in pulak hi.\nVote pia ding hi’ng a ci-a a lawp mahmahte’ ngaihsutna panin Hillary pen a hatna point 7 in kiasuk hi. Hih pen Hillary in Secretary of State a let lai-in zat dinga kiphat lo private email server a zat thusim a kipholak khiat manin hi ding hi ci-in pollster Gary Langer in ci hi. Hih ABC leh Washington Post-te tracking poll pen Oct. 27-30 kikal sunga kila hi a, hih hun in FBI director James Comey in Oct. 28 in Hillary in a email zat a kikan khinsate panin classified information (thusim) tampi zang hi ci-in pulak hi. A beisa ni sagih sungin Trump’ point pen 46% hi a, Hillary’ point pen 45% hi ci-in Gary Langer in ci hi.\nHillary zong hih thu hangin patau mahmah ta a, zan in Lake Monroe ah a vote zonna ah, “Na naseppihte uh, na lawmte uh, na pawlpi mite uh leh na innkuanpihte un vote a khiatna dingin na zasak un. Gualzawhna i ngah nuam leh vote pia kim tek ni, tua ahih kei leh kiguallel ding hi,” ci-in gen hi. Democrats partyte hat dinga a ki-ummawh Florida leh Michigan ah zong Hillary in vote a ngah theihna dingin nasia takin hanciam in, mivomte tungah huhna ngen hi. Ahih hangin mivom ten Obama in President a ngah (2008 leh 2012) hun bangin mivomte vote khiat ding lawp lua lo uh a, Florida State ah vote khia khin (early voting) tam mahmah ta hi. US kiteelna ah Florida state vote nei a kim khat valin vote khiatni a tun ma-in vote khia khin uh hi ci-in kiciamteh hi.\nBehlapna: Florida state bekin Electoral College 29 nei ahih manin Florida pen guahzawhna ngahna dingin poimawh mahmah khat ahi hi. 2000 kiteelna ah George W. Bush in Florida ah vote 573 na ngah in, Electoral College 29 khempeuh ngah a, Al Gore in Bush sangin popular vote (US minautangte’ vote) tam a ngah zawk hangin na lel ngei hi. Trump in Floridi state panin vote 270 bang ngah zo dingin ki-ummawh hi. Hillary in May 2016 in nausukkhia a deihna thu a gupna tawh naungek piang nai lo ten constitutional rights nei lo hi a cih manin nau sukkiat ding a deih lo pawl khat ten na zadah mahmah uh hi. Hillary in Sec. of State a let lai-in a Private Email server zat pen IT aide Bryan Pagliano a bawlsak hi a, a zatna vai thu buai om ahih manin email 30,000 pia khia in, emails 32,000 delete hi.\nElectoral College tamna California (50), Texas (38), New York (29), Pennsylvania leh Illinois (20), Ohio (18) leh Michigan (16) state-te ah a hat zo penpen pen a hatzaw ding cihna ahi hi. State 50 sunga Electoral College a neih zah uh na et nop leh hih a nuai-a link na mek in\nPrevious: Pakistan ah meileng kiphukha, mi 17 si, 50 val liam ~ ZD\nNext: Abuaihuai Zika virus le zusa talte thu ~ Zingsol\nJapan gamsung aom zintunbuk khatah Video gukzaih nadingin Camera kithuah\nKa piansaksa nate it in kakeem hi ~ Hau Thang


timestamp: atn

url: =Pata Accident tuakin Ambulance atunciang kum 6 aphapan atapa in kapa honmasa un ci :: ZOMI DAILY\nPata Accident tuakin Ambulance atunciang kum 6 aphapan atapa in kapa honmasa un ci\nposted on 20 June 2017 at 5:13 pm Lomkholna: China, News, Sawltak, World\nChina gamsung ah naupangno kum 6 aphapan khatleh apa Scooter Motorcycle khattawh avaklaitak un tuahsia uhhi. Ambulance Crew te atunciang in naupangno donmasaksawm uh a, ahi zongin tua kum 6 aphapan naupangno in kapa honkhia masa, donmasazaw un “Save my father first” ci’n genkhia cih SCMP pan kiza hi.\nTuaban in naupangno kum 6 bek aphapan khatin ama sangin apa aki donmasakding agenlaitak Video tawhzong ki Record kha ahih manin, amukha khempeuh in lamdang kisa in lungsim sukha mahmah hi.\nChina, Jiangxi Province, Xinyu khuasung ah hihte pata pen Scooter atuanlaitak un atuahsia ahihi. Motorcycle atuan laitak in lamgei meikhuam khat phukha in anihun kilawngawp a, lampi tungah lumdengdang uhhi ci’n Anhui TV te’n Saturday ni in genkhia uhhi.\nAtuahsiat khitciangin ageinai ah apaikha Passer-by te’n Video Record bawlkha uh a, Internet tungah lawntopah uhhi.\nVideo sungah naupangno pen amaiteng sitawh kidim zihziah in atutlaitak ki muthei hi. Ahi zongin apa pen tanglo linglo in Scooter Motorcycle tawh tukkhawm uhhi.\nZato panin Ambulance atun ciangin khuasung mipi te’n naupangno omna lamah paipih uh a, Paramedics te’n naupangno adon masakding in gen uhhi.\nAhi zongin naupangno in amah aki hotkhiat masak sangin kapa kidon masazaw hen cihiaumawk a, lamdang kisa mahmah hi.\nNaupangno leh atapa anih un zato ah kipuakkhawm a, asi kuamah omsamlo hi. Hospital ah Interview aki dotna khatzong Video ki khahkhia a, naupangno akidot ciangin “Kapa pen lampi tungah alum kamu a, vantung ah hong ciahsanta ahidiam ci’n kalung himawh hi. Tua ahih manin kapa amanlang in anuntakna aki hotkhiat masakding alunggulh kahihi” ci’n genkhia hi.\nVideo: Save my dad first, Chinese boy, 6, begs medics after scooter crash\nNaupangno pen alu Bandage tawh kituam himahleh sihlawh liangdingin bangmah liamna ahuaisiapi omlo cihi. Banghang in apa ki hotkhiatding lunggulh masa nahiam cih akidot ciangin “Because I love my father” cihsan ziau hi.\nApa inzong hihbang tapa aneihpen kipak mahmah a, atuahsiat laitak in Ambulance atunciang Paramedics te kiangah apa ahotkhiat masakding katapa in agenzong kaza cihi.\nRelated: Lamkal ah Accident atuahlaitak ahuh Doctor nutawh kimukha in lungdam mahmah\nKa lungsim hongvutkha mahmah hi. Ka tapa pen alungtang keisangin akhauhzaw dingin ka lamen khakei hi ci’n apa in genkhia hi. Sawltak #zomidaily\nPrevious: Na tangek suakcil te nakhualna in zatep hong kidawm dihve lawm\nNext: India naupang lugolgawp khat aki atsaksawm laitak in sicitciat


url: =Nepal gam tangthu :: ZOMI DAILY\nNepal gam tangthu\nposted on 29 August 2015 at 12:12 pm Lomkholna: Article, History, Pautunthang\nFederal Democratic republic of Nepal pen leitunga mualsang pen Himalaya pang a om ahi hi.A gam pen Sq.Km 147,181 in taangzai hi.Mihing 27 millions kiim Nepal gam sungah teeng uh a, Nepal mi (Nepali or Gorkha) gam pua a teeng zong 2 millions val om lai hi.Leitunga gam lian tehna ah 97 na ahi hi. Mihing tam lamah leitungah 41 na ahi hi.Ni suahna lam, sim leh maal lam ah China tawh kigi hi.Nitumna lamah bel India tawh ki gamgi hi. India state Uttarakhand, Uttar Pradesh, Bihar, West Bengal leh Sikkim tawh ki gamgi banah Himalayan mual a Tibetan Autonomous Region tawh zong ki gamgi hi.Nepal khuapi pen Kathmandu hi in khuanuam leh khangto khat ahi hi.Van kiman ahihmanin Mizoram khawng pan sumbawl tampi takin Kathmandu ah van la zel uh hi.\nNepal gamah leitunga mual sang pen pen 10 bang om hi.Tua te lakah leitunga mual sang pen Mount Everest zong om a Nepali ten Sagarmatha ci uh hi.Sea level pan in 20,000 feet a sang mual 240 bang om hi. A gam sim lam bel khaicinna ding leh gankhawina dingin hoih bilbel vanglak hi. A gam mipi 80% ten Hindu biakna zui uh hi. A gam tawh ki zui in gam khat a Hindu biakna a tam pen na mun ahi hi. Budhist biakna hong piankhiatna ahih mah bangin Nepal gam in Budhist biakna tawh kizopna hoih tak nei hi.\nNidang lai pek pan in Nepal gam pen vaihawmna ki luahsawn (Monarchy) gam khat ahi hi.Galhang Prithvi Narayan Shah in gam neu nono gawm khawm in a uk hun lai kum 1768 in Nepal zong uk khawm kha hi.Ahizongin Communist Party of Nepal kici Maoist te ki phinna hangin November 22, 2005 in 12 Point Agreement kigelh hi.May 28, 2008 Nepal gambup kiteelna ah vaihawmna ki luahsawn a deihlo pawl te gualzo uh hi.Tua aki pan in mipi vaihawmna gam khat hong suak ta hi.\nNidang lai in Nepal gamah Hindu siampi Ne kici khat om hi. A man a teenna kiim teng limtakin puah in juun hi.Tua siampi Ne in a puah a juun gam pen Ne ii’ gam, Nepal kici hi.Nepal gamah a teeng masa pen Kirata nam tea hi uh hi.Kirata nam te Nepal gam ah kum 2,500 sung vingveng teeng uh hi.Jesu pian ma kum 500 kkim lai in biakna lam laibu Nepal Mahatmya ah Nepal gam etlawm zia kigelh hi.Kum 564-483 BC kiim in nam hangsan pawlkhat hong kilang uh hi.Amaute laka khat kumpi pa’ tapa Siddharta Gautama in lungmuanna leh khamuanna zon cih takin zong hi.Tua ciang taansak (enlightened) in hong om in Buddha kici hi ama’ sinsakna pen Budhism kici hi.Budhist biakna hong pian khiatna ahihman in tua biakna a zui te adingin gam thupi mah mah khat suak hi.\nKum zalom 12 na hun in Nepal gam pen gamke 20 valah kikhen hi.Kum zalom 14 na ciangin kumpi gam khatah hong omkhawm thei kik uh hi.Ahizongin kum 1482 ciangin Kathmandu, Patan leh Bhaktapur ah kikhen kik hi. British East India Company leh Nepal te gamgi tungtang ah ki mukhial thei zel uh hi.Tua ahihmanin 1815-1816 sungin Anglo Nepalese War hong pian lawh hi.Tua laiah Nepal (Gorkha)galkap te hangsan mah mah uh ahihmanin tu dongin galkap dingin ki deih mah mah hi.Kum 1923 ciangin British leh Nepal kumpi in ki lawmtakna thuciam hong bawl uh hi.Kum 1959-1989 hun in Nepal gamah Panchayat System kizang hi.Mipi te malakna “Jan Andolan” hangin kumpi Birendra in zong mipi deihna tawh kituakin May 1991 in mipi vaihawmna thukimpih hi.\nCommunist Party of Nepal(Maoist) ten kum 1996 pan in thagum zangin aki luah sawn kumpi suan khiat sawm uh hi.Tua in tual sung buaina piangsak in mi 12,000 tak in si lawh hi.June 1, 2001 in mi tampi ki that in tua lakah kumpi Dipendra leh kumpinu Aiswarya banah kumpi innkuan mi 7 si uh hi.September 2005 ciangin Maoist te tawh hong kikap kik uh hi. Kum 2006 ciangin mipi vaihawmna a om ding kumpi pa Gyanendra in thukimpih hi.Mipi vaihawmna House of Representative pen April 24, 2006 ciang hong piang kik hi.May 18, 2006 ciangin Nepal gam pen biakna a tuam neih lo gam(secular state) hong suak hi.Tua in hun sawtpi peka om Hindu kumpi gam nuai mang ta hi.\nApril 10, 2008 in Nepal gam kiteelpina om hi.Communist Party of Nepal (Maoist) te a cing tam pen uh hi.A ki pawl khawm vaihawmna(Coliation) hong bawl uh hi.May 28, 2008 ciangin a kiteel cing ten kumpi thak bawl nangin vote khia uh hi. Member 564 lakah 4 bek in kumpi lang pang uh hi.Tua pan in Nepal gam pen mipi teelcin te’ vaihawmna Democratic Republic bucing hong hi ta hi.Kumpi (king) teenna inn Narayanhiti Royal Palace zong ni 15 sungin hawm(empty) sak pah uh hi.Tua inn pen van lui koihna (Museum) in zang lel uh hi.\nNepal gam Gross Domestic Product(GDP) pen kum 2012 in US Dollar 17.921 Billion ahi hi.Per Capita Income zong 2012 estimate ah US Dollar 623.624 ahi hi.A gam uh a neu na zah tawh ki tuak in a sum laklut uh tam vanglak hi.A sum muhna uh Services, Agriculture leh industry hi pipen hi.Politics hangin Nepal gam deih bangin khangto thei lo kawmkalah kum 2012 in a GDP uh 5% a khang dingin ki tuat hi.Nepal mipi te’ lakah Below International Poverty Line (BIPL) zong tuma kum 7 aki pan tawm tek tek ta sam hi.\nKum 2009 sung Nepal gamah khualzin(Tourist) 509,956 tak lut hi.Tua bang kawm kalah Nepal mi gam danga zin zong tam cihtakin tam zel hi. Persian Gulf leh Malaysia bek ah zong Nepal mi sum thalawh 700,000 bang om ding hi.\nPrevious: ZAM Thupuak :: 30 August 2015\nNext: Zuau Siangtho\nKaren State, Zwekabin mualdawn pan gamdangmi khat tuaksuk in si ~ ZD


url: =Makai ginalo ~ Lian Tuang :: ZOMI DAILY\nposted on 4 February 2019 at 9:28 pm Lomkholna: Article, Liantuang\nMakai cih pen mun khempeuh le hun khempeuh ah a kisam den dinmun khat ahi hi. Makai hoihte hangin nopna daihna lungdamna a om mah bangin makai ginalote hangin kisiatna lungkhamna lungzinna thangpaihna khasiathuaina tampi zong piang thei veve hi.\nMakai ginalote pianzia\n1- Hamsatna lauhuaina khat peuhpeuh uang gen in dipkuat gen mahmah hi.\n2- A kician mello thu pawlkhat siksan in mipite lau-thawng sak patau sak den akl lawpgawp sak hi.\n3- Amah tawh ngaihsutna muhna kibanglo khempeuh minam itlo, a citaklo, pawlpi langpang ci in ko pahpah hi.\n4- Ko le no cih kideidanna lungsim nei in kampau hi.\nNatna nam khat\nHih bang makai ginalote apian theihna pen amau mimal hang bek na hi khin lo leuleu hi. Amakaite le mipite mahmah in lungsim meima ( Trauma ) natna lianpi a neih man na hi gige hi.\nHih lungsim meima pen mun khempeuh panin kingah thei hi. Innkuansung kipattah khialhna le nuntak hamsat luatna, gam ki ukzia hoihlo le khuahun kisiatna ( huihpi guahpi hang, 2015 kum khuahunsiatnate dan), kimlepam ginalo le tuahsiatna tuamtuam, patauh dipkuatna le lunglen khuangaihna, zawnna natna gal le sa tuahna…, cih thu tampite hangin a kingah thei ahi hi.\nNatna lim le mel\nMi khempeuh hih lungsim natna ki nei ciat a, a suk le a suklo bek kilamdang hi.\nHih meima pen mimal in a vei pawl le minambup gambup in a kivei pawl na om leuleu hi.\nMimal lungsim meima neite om zia a huampi in nam nih om leuleu hi.\na-Zu le sa tawh kidiah in zatui zaha zang\nb-Lungkia den, lungsim neu\nc-Patau den, linglawng den\nd-Amah le amah kibawlsia\ne-Nasep hanciam tentan pong\na-Zi le tate vua, kitom\nb-Naupangte sat gawp\nc-Thusia lasia bawl mawhna khialhna piangsak\nd-Migilo mipalang suakin lamdungah vak\ne-Mi tawh kitawng kilai in ngongtat hi.\nGambup nambup lungsim meima veina\nGambup nambup in hih lungsim meima a vei ciangin mipite in\n1 Na khempeuh kitheihmawh bawl, thuhoih thupha, gamvai tuamtuamte thudon zo nawnlo\n2 Thuman kigen nawnlo, ahi bangbang thuak hithiat\n3 Mi dangte khual lo, Kipawlpih ahih keileh lainat vetlo. Thudon sawmlo\n4 Lum le lum vet, vot le vot vet, a siang sinsen bek deih\n5 Lungmuanna neilo, midangte muang zo mahmah lo\n6 Mun khempeuh ah siattatna hoihlohna tawh kidim\n7 Nulepa vai thangtatna tam cih bangteng ahi hi.\nHih bangin minambup lungsim meima vei ciangin minam sungah bitna lungmuanna thanem to pah hi. Mipi sungah bitna a thanem ciangin tua minamte in amau minam hihna ( Identity ) zong kik pah uh a, ko le no cih kideidanna aituam lungsim ultung sak semsem hi.\nMinamte in hih bang natna a vei ciangin thu le la khempeuh ah paulap ding om sak pah lianlian uh hi. Thusia thuginalo khat a om ciangin tua nu tua pa hang hi ci thei pah setset hi. Ama thanemna kimu loin midangte mawhna thanemna bekbek kawkziauziau hi. Mi hoihlo miginalo, angsung bek a thei mi ci in khentuam mi pawlkhat nei ziau hi.\nTua bangin mi khentuam a neih vilvel manin amau sungah thuman thutak om thei nawnlo hi.Ni a tum ciangin khuamial in mun a lak bangin thumanna paikhia a thuginalo le zuauthute panmun ngah hi.\nThuman tawm le zuathu gawmkhawm in ahi mahmah takpi bangin thu gengen uh hi. Tua thu kigente a nial peuhpeuh minam langpang mi ngawngkai ci in min vawh ziauziau uh hi.\nThuman thutak a om nawnloh ciangin thu khat peuhpeuh a baihlam in kikhensat ziauziau hi. Kibatpih lohte tawh kikawl lo ding, midang tawh kipawl se lo ding, a dongtangte khemkhia ziau ding, vat mang lel ding cih dan lungsim le thugennate lawhciang to semsem a, tua bang hun ciangin Makai ginalote in panmun ngah to pah hi.\nMakai hoih ngahna dingin mipite mimal lungsim a cidam photphot ding a kisam na gige hi. Sepna bawlna gelna khat peuhpeuh ah hehna thangpaihna khasiatna bek tawh a kitawsawn laiteng I lungsimte a cidam nailo ahi hi. Hih lungsim liamma pen a hun lapin kibawl kei leh a khang akhang in kilawh toto thei lai hi.\nMimal le minam sung lungsim meimate a damkik theihna dingin a huampi in a tunga i gen sa teng a lehlam in hanciam ding hi pah hi. Mipilte genna ah zatui nam nga a hi thubulpi 5 tawh kibawl kul hi. 1) Justice (thuman thudik). 2) spirituality (lungsim hoih neihna), 3) Human security (bitna), 4) Peace building, 5) Trauma healing cih thute siksan in nei leng kidamkik thei hi. (hih thubulpi 5 pen a thulu ciang bekmah hi a kanbeh theihna ding ahi hi)\nMimal lungsim cidam leh minam sung a cidam ding ahi hi. Democracy tawh kalsuanna mun le gamte diakdiak ah makai ding pen mipite tel ahih manin mipi lungsim cidam ding thupi zawlai hi.\nMimal lungsim le minam cidamna dung zui in makai hoih le makai ginalo piang kawikawi thei ahihna galmuh theihna ding leh hih dan thu muhzia zong na om gige ahihna a ki theisak nuam hi hang.\nHih thute kicingzaw le a hoihzaw in a tel tampi om ahih manin khat le khat kihawm sawn toto lai ni cih zong kithum nuam hang.\nSaya KoThar gelh Liamma le gam cih thulu le Internet a om lai pawlkhat kigawm ahi hi. Lian Tuang\nPrevious: Naungek khat utbangin aki lotgawp, peigawp laitak Video ki khahkhia\nNext: Pasian’ thu um Zomi hilo namaw?\nTedim News (16 August 2015)


url: =ZAM Thupuak :: 08 Apr 18 (HEI pan sapna) :: ZOMI DAILY\nposted on 7 April 2018 at 3:44 pm Lomkholna: Malaysia, News, ZAM, Zomi\nHealth Equity Initiatives (HEI) pan sapna :: Health Equity Initiatives (HEI) kici Lungsim damlote ngeina man tawh panpih theihna ding lungsim lamtawh kisai mipilte pahtahna tawh kihong zato HEI zum pan Malaysia gambel galtai zomite tampitak ZAM tungtawn in hong huh leh panpih khinzo a, tuazom in mailam ah hihbang haksatna thuak ih zomipihte bangci dan a huai/ kawkkhia/ kembit/ puahpha thei ding cih tawh kisai leh hih lam tawh kisai uliante omlohna mun ah bangcisep / vaihawm ding cih thusinna om ding ahihman in Malaysia a om ih zomipihte sungpan zato lam pilna tawh kisai a lunglut leh hun a ngahte a ding hi, kah/sinhuai mahmah ahih lam ih kitheisak hi.\nHih training / thusinna pen ei sum tawh ki kah zobiah dingte hilo ahihman in, sumbeilo a hong kisin saklai in a lunglut leh hunngah khempeuh in ih sin hamtang dingin ih ki hanthawn hi.\nHih training pen kha 7 sung sawt ding a nikhat zong pelhlo a kuanzo te zong pahtawina pia uh hi. Hih thusinna pen 25 April 2018 – Saturday in kipanta ding a, 19 December 2018 – Saturday nidong kikah ding hi. Hihsung ah thuhoih thupha tampi a sinkhin mi pil tuamtuam zong hong kihel ding ahihman in makaite in hihpilna atheih beh ding a thupi mahmah khat a hihi.\nHih tawh kisai a lunglut khempeuh in ZAM sum ah 18 April 2018 – Wednesday ni ma in kisiau thei / form ki fill-up thei aa hih manin zomite a tam theithei ih kah zawh nading deihsakna lianpi tawh kong zawn uh hi. Tua ahihmanin Malaysia a om biakna pawlpi ciatpan zong khangnote ih tawsawn / hanthawn leeng ih pawlpi leh ih mipih in phattuam pih ding ih lamen mahmah hi.\nNa RSD Vai Hoihtak Kiging In :: Gambel galtai mikhat a hong ki ciapteh nadingin a thupi mahmah leh kal masa ahi Refugee Status Determination (RSD) cih pen UNHCR tawh na kizopna ah athupipen khat a hih lam khatvei ih kiphawk kiksak hi. Adiak in Malaysia a om 2013 Card te RSD interview appointment na ngah a kipan limtak a na tangthu na etphat nading ih kitheisak hi. Banghang hiam cihleh gambel galtai khat a santak/pomtak dinghiam cih sittelna ahih manin a hun nangah lai in kiking khol in. Na theihlohna sangin na kin lohna in na maban tampi hong khaktan ahih manin na masak dingte nunun keizaw in. eg. Card na neih naikei leh innnuai na tuah sukpak na ngawn zong a lauhuai hi, Palik/Malaysia Pu ten Malaysia nong paina ahang hong dot ciang nadawnna pen gambel khat ading santak/pom tak ahih kei leh tua na kampan apusuak kammal in UNHCR/USA/Australia hong tut zawh kei leh kawlgam hong tun ding a hih man in tu a na kampau leh natot lampi koi a tawp ding cih khinkhai sa in nungta hi.\nTuni na sepna in zingciang a na siksan ding hipah ahih manin a mawk na cihbang omlo in a thupi vive hi den hi. Tuni tuhun pen na nuntakna ah a thupipen a hihman in thupi nasakpen mah sepna ding nahun pia in. Tu mahmah a na hun nai 1 pen zingciang hong tungding nai 24 sang manpha zaw cih phawk in. RSD/UNHCR te thudotna na zawh kei leh bangzahta in hehpih huai dinmun natun hang UNHCR te lampi na tawn thei ngei kei ding hi. Lungdam! A telsiam ding Topa thupha hong pia hen.\nAussie Vai Theihhuai Pawlkhat :: Zomipihte, tulai Aussie a siau te khempuehin nalaidal te uh limtak nakep nangun ih kithei sak hi. Na laigelh/ tang thu tungtawnin thu hong kidot ciang a kilawm zawdeuh a na dawn theihna ding Aussie zumpi ah appointment na ngah ciang ZAM zum ah na laite uh tawh nong pai nading un kong theisak uh hi.\nUN card lo tawh a siau te khempeuh in interview hong kisap ciang anuai a teng na lah theihpah leh si hong sit sakpah ding a, na lah theih kei leh na kan hun ding ni 14 sung hun hong pia ding hi. Lai kisam teng;\n1. Kawlgam mi hihna (Matpongten)\n2. Innkuan lai (Inthongsuh sazian)\n3. Nausuahna Lai (Mui sazian)\n4. Kitenna lai (Marriage Certificate)\nEmbassy te ngetna ah: Hih laite tawh kisai in, Kawlgam a om innkuanpihte ahi a, lawmte tung pan ahi zongin huhngen in laidal kisam te manglai tawh teikhiatsa in a kisapna bangin nong puak ding uh kong ngen uh hi.\nA zenzen in hih laite tawh kisai ngahzawh nading hanciam takpi in, ngah zawh lohna thu khatpeuh a om khak leh, a kingah zawh lohna zia, nang hanciam dan thu leh a hang kician takin lai tawh gelhkhia in a kisaipih te tung ah hong aap kik ta un.\nTheih Ding: Baihno tak a kingah ziau lai bawltawm leh thumanlo pi a lai khat peuhpeuh nong piak khak uh leh, na visa ngetna uh hong kinialsak ban ah na maban uh kisot nawn lo ding ahih lam phawk tawntung un.\nDawngkikna Hun Sung: Hih a tung a ngetna tawh kisai khempeuh na thudotni (Interview) zawh ni Sawm le Li (14 days) sung in a dawnna/thukikna nong piak hamtang ding uh kong ngen uhhi. Hih hunciam sung ah nong piak, nong lahkhiat zawh kei uh leh na Visa ngetna uh tawh kisai ziakai sak tuam mahmah ding hi.\nLai puakzia Ding: Hi bang lai khatpeuh nong puak ciangun, na minpi mah uh tawh copy khat immigration kuala-lumpur-refugee@dfat.gov.au ah hong puak ta un.\nZAM ZUM AH THUNGETNA OM DING :: Hongtungding Saturday 14-04-2018 11am a kipan ZOMI’ TANGMI THUNGET PAWL te makaihna tawh Zomibup a ding thungetna om ding ahih manin, a gamla a nai cih omlo thungetna ah hong kihel kimciat na dingun zahtakna lianpi tawh kong zawn uh hi. Contact person : Siamah Ciin Ph. No.: +60182688752\nZAM ZUM AH THUNGETNA HONG NEIH SAK : UPC – KL (Victorious Living Assembly) pawlpi kem Sia Gin Hau Tuang in Zomi te a it avei na tawh kizui-in ZAM zum ah hong hawh in Zomite ading thungetsakna leh Palaite thapiakna hong nei a hih manin kilungdam mahmah hi. Topa’n Sipa leh a pawlpi thupha tawh hong tuamsak sem sem tahen.\nZAM ZUM AH HONG HAWH :Bethel Prayer Center—Moekoh pawlpi kem Siapa Thangzang Khuami Rev. Hang Khen Dal te innkuan in Zomite ait aveina tawh kizui-in ZAM zum ah hong hawh in thunget sakna leh thapiakna hong nei uhhi. Tua bek tham loin Bethel Prayer Center pawlpi upa te thusiamna tawh Pawlpi kem Sia Dal te innkuan a khualzinna ah apiak nop peuhpeuh apiak theih ding adonsak uh sum te Sia Dal te innkuan in Zomi Association of Malaysia – ZAM zum ah RM 150 hong tun ahih manin deih sakna tawh hong pia khia Sia Dal te innkuan leh hihbang a etteh huai pawlpi kem siate apahtawi thei Bethel Prayer Center pawlpi mi khempeuh Topan Zomibup a huamzo ding thupha hong piaksak ta hen.\nZAM Thupuak akicingzaw in PDF file ah >>>\nZAM ZUM AH HONG HAWH : EBC gambup zumpi pan Assistant Secretary asem Saizang Khuamu Rev. Lian Do Nang in Malaysia gam Kuala Lumpur khuapi a om EBC pawlpi a vaan in hong pai sungin ZAM zum ah hong hawhin palaite thapiakna leh thu ngetsakna hong neihsak ahih manin kilungdam mahmah hi.Topa’n thupha hong piaksak in hong zang semsem lai tahen.\nPrevious: Vondeih Kep Ding – 141 (Dimno’ Pa)\nNext: Tonzang in cidamna lamsang nasepna ah asiampen ngah\nD.C Area pan Sihkohna leh Dahpihna -Mangpha Nu Lun Cing\nLeilum khua ~ Zam Khen Mang\nTulaai leitung Thuthang Tuamtuam Updates September 10, 2014\nUS, Nashville khuasung ansai ah mi 4 akaplumpa ki mankhiata\nMalaysia Putrajaya ah Ferry Bus khat tuahsia, gamdangmi 34 liam


url: =Nikhatsung palik asempak ahehpihhuai naupangno :: ZOMI DAILY\nposted on 10 January 2016 at 12:31 pm Lomkholna: Malaysia, News, Sawltak\nMalaysia gamsung aom Muhammad Alif Aqil Shaiful Azhar kici pasal naupangno kum 8 bek aphakpan hangin Leukaemia kici adamthei nawnloding ေသြးကင္ဆာ Cancer namkhat natna ngahkhia citciat hi. Hih nuapangpa pen aneucil in “Polis Evo” cih Movie enkha ahih manin palik a ut mahmahkhat ahihi. A golciang palik semding cih ama lunggulh mahmahkhat himah taleh Cancer natna ngahkha citciat sese hi.\nTuma kumkhat laipek akipan Leukaemia Cancer natna tawh Hospital Kuala Lumpur (HKL) ah lumcip a, ama lunggulh ahi agol ciangin palik suakding, migilo te bengkhiading cihpen a sunmang pen a tangtunding honggamla tektek hi.\nTua ahih manin hih naupangno ii alunggulh mahmah palik suahding pen adamlai in alungkimtheih nading in kumpi zato leh NGO te’n vaihawmpih uhhi.\nDamansara Police Station panin zanni in palik mawtaw khat kawmsak uh a, tuatung ah naupangno atuansak uhciang in amai hongtai pah a, hong nuihmaipah siusiau hi.\nPetaling Jaya OCPD Asst Comm Mohd Zani Che Din ii agenkhiatna ah hih naupangno thupen HKL panin Doctors te’n hong gen uh ahih manin, naupangno ii alungkim nading in aki vaihawmsak hi cihzong pulak khia hi.\nNikhatsung palik mawtaw tawh Kuala Lumpur khuasung ah vakpih kawikawi uh a, nitaklam ciangin a innkuanpih te kiangah ciahpihkik uhhi.\nNaupangno kum 8 aphapan khat ii alunggulh, asunmang pen hiciang tawh amai mangding ahihmawkleh khasiat huai mahmah dinghi. ZD Sawltak #zomidaily\nPrevious: Ciangkang ~ Hau Za Cin\nNext: Thongsung hongdenna theiding Calendar namnih\nNau Khual says\nHi pabag in kei zg lametna gim na nei in hi leng\nHi bang a malay in ah mi sin mawh na thuak kei mah dig hi veg hag maw\n20 February 2016 at 9:35 am\nKa’ khitui luang veh-e, nauno-aw mataw!!!\nSum khol ding hoih hi


url: =Lamseauna In Phattuamna Om ~ Thu Tatuam (Siyin News)\nLamseauna In Phattuamna Om\nSunday, October 29, 2017 Knowledge 1 comment\nLamseau na in, ih pumpi tungah phattuamna nam (3) piangsak hi.\n(1) Tha hatna: Ih peangpaak buppi taw lam ih seau ciang, ih kawng pan kipan ih khuatul dong, ih thangol te le ih ngu kipee na ah a\npiat te tha hat sak hi. Ih om mun po a, puuk vadai thathong ci khawngte om nawnngawl hi. Ih husan zong, maan ahikom, ih tuap le ih lungtang zong tha hat sak hi.\n(2) Mihing a thau leih te, a thauh kiamsak hi. Lam ih seau ciang, ih pumpi sungpan, a lumdat te tam mama pusuak a, tua a lumdat te sia, ih thauh tung pan veu a pusuak bel ahikom, ih thau kiam tuam hi.\n(3) Chi-thum (aoG;csdK) khaam hi. Ih anneak sim in, ih chi sungah a thumdat glucose level khang hi.Tasia ciang, nai lang sung lam seau leang, (tai 2.5)bang seau leang, a thum dat khang nawn ngawl hi.\nAn neak zawk po ciang, seau pai tu zong kul bingbung bo. A kinai hun khat papo sungah lam ih seau tu thupi hi.\nRef: Reader’s Digest: ZWK.


url: =Russia gamsung World Cup kimawlna Stadium tualpikhat kicim :: ZOMI DAILY\nposted on 17 July 2018 at 9:20 am UTC+9:30 Lomkholna: News, Russia, Sawltak, World\nRussia gamsung ah World Cup kimawl nadingin aki lamthak Stadium khat World Cup amanni Sunday ni in kicimpah cih Reuters pan kiza hi. Tua World Cup Sstadium pen guahtui tamluatna hangin akhanglam ah leitolhgawp in akicimsuk ahihi.\nRussia, Volgograd City sung aom Stadium aki lamthakkhat hi a, Photo aki khahkhiatna ah mencipna zong ki muthei hi. Hih Stadium pen leigei khatah akilam hi a, akicip ciangin guamthukpi piangin ageinai khetawh paitheihna Sidewalk tezong buanciim tawh kidim zihziah hi.\nHihvai tawh kisai in thunei ahi Sport In Company panin Spokesman khatin agenkhiatna ah Stadium ii asunglam paninzong akehkhia om ahih manin, puahkik nadingin kalkhat sungbang hun beitheiding hi ci’n genkhia hi.\nHih Stadium ii aminpen Volgograd Arena kici a, World Cup akisulh laitak in mi 45,000 bangin a ettheih nadingin agolpi in akilam ahihi. Regional Government te ii website tungtawnin aki muhkhiatna ah hih World Cup Stadium akilam nadingin Russian sum 16 billion roubles ($257 million) bei in akilamthak sitset kici hi.\nHih Volgograd Arena kimawlna tualpi sungah World Cup akihel England, Japan cihte akipan Team 8 takin kimawlna in azatna munkhatzong ahihi.\nVolgograd Government leh Sport In Spokesman te ii genkhiatna ah hih World Cup Stadium tuahsiatna pen guahtui tamlua mahmah ahih manin akicim hi ci uh a, Emergency in ki ciamteh in kibuaipih mahmah hi.\nSport In spokesman in agenbehna ah hihbangdan guahtui tamluatna hangin tuahsiatna pen kum 100 ciangin khatvei khawngbek apiang ahihi ci’n genkhia hi.\nMore: World Cup kimawlna khuapi ah mawtaw in khetawh lampai te ataihlaitak Video\nHih Stadium alamkhia Company tepen Stroytransgaz Company kici a, tua Company te’n ahihleh hih Stadium akicipna vaitawh kisai in bangmah genkhiat neinailo uhhi. World Cup Football kisuih amankhitlian ahih manin, phadawmlai hi. Sawltak #zomidaily\nPrevious: Koi zaw tawh na kalsuan diam? ~ Khup Lian Thang\nNext: UNHCR zumpi pan Malaysia gamsung aom Zomi gambeel khempeuh zaksakna


url: =ZAM Thupuak :: 02 July 2017 (Naupangte siat theihna) :: ZOMI DAILY\nposted on 1 July 2017 at 11:52 am Lomkholna: Malaysia, News, Refugee, ZAM, Zomi\nNaupangte siat theihna :: A thupi lo a i ngaihsutte pen a thupi lo taktak zong hi lo, a thupina i theihloh man hi thei hi. ‘Ngaihsut taak kei,’ ‘thu pi kei lua’ i cihte hangin bawlphat theihloh siatna lian hong tung thei hi. Mi a pilna leh siamna a san semsem leh naupang kep a kisapna, a manphatna leh mailam huna haksatna tung ding tampi a vengsak ahihna thei uh a, khuasunga khahzau gawp lauhuaina phawk uh hi. Naupangte gitloh theihna pawlkhat en dih ni:\n1. Innkuansung nuntakzia (family environment): Naupang in nuntak khuasakzia, pau leh a kisam khempeuh a sin masakna penpenin innkuan sung pan ahi hi. A innkuanpihte in a sinsakna bangbang pen ahi ding mah sa khin pah hi. A pau theih cilin kam hoih lo tuamtuam a kisinsak leh tuate zang paisuak hi. Zu zuakna inn pana khangkhiate in teengta kineihna na lengah zu zuakin pangpah uh a, Pasian thu tawh a kimakaihte in innkuan thunget khopna….. Read more\nA 1 VEINA ZAM PALAI THUNGET :: Palaite khasim thunget kizom toto a, 29 June 2017 nitak in Adonai ZCF pawlpi kem siapa Zam Sian Tuang in Pasian kammal tawh thapiakna leh palai te a ding deihsak thungetna hong nei hi. Topa’n siapate innkuan leh a pawlpi thupha hong piaksak in hong lawhcing sak semsem tahen.\nredONE SIM CARD KILEI THEITA :: RHB Insurance te vai hawmna tawh UN card a tawi khem peuh in redONE sim card ZAM zum ah tuni pan kipan in kilei thei hi. Sim Card khat ciang RM 10 hi ding a, redONE leh redONE ahih leh free call kingah hi. A dang sim card te minute 1 ciang in 0.16 sen tawh ki sam / call thei hi.\nINSURANCE CARD BAWL HAMTANG UN : UNHCR Cidamna lampan apulakna ah RHB insurance company tawh Operation tampi ki bawlkhin ahihmanin insurance bawl nailote limtak hanthawn a bawlsak ding hi, tua hikeileh galtaite kibawl zolo in mi tampi’n sihlawh khin ding cihi. Tua ahih manin sum namawk beisak sangin ih muh kholh theih loh Ih mailam ding kikhual kawm sa in RHB Insurance lei sawm hamtang ni. Kuamah kiang leitawi lo/Pawlpi, khua leh tui buaisak loin, ei leh ei I hih theih nang ahun omlai in ki khual ciat ni. RHB Insurance card a leisa te in zong na card uh tettan a bei leh ZAM zum ah kibawl thei hi. RHB Insurance in tu a kipan in kal (Kidney) damlo in sisawp kul den(Dailysis) a bawlte huam nawnlo ding hi.\n1. Mung Pi 20. Lian Pu 2. Thang Lun Za Suan 21. Lian Lian 3. Cing Sial Hung 22. No Khat Lun Niang 4. Khat Sawm 23. Nawl Sin Sang 5. Pau Sian Dong 24. Cing Hau Nuam 6. Pau Thawn 25. Mang Lian Pau 7. Nian Ngaih Zen 26. Hau Lian Thang 8. Thawn Khan Khual 27. Sum Biak Mawi 9. Kam Sian Khual 28. No Khawm Cing 10. Cing Khan Dim 29. Nang Sian Tuang 11. Thang Sian Muan 30. Mung Sian Mang 12. Cing Zam Vung 31. Esther Yung Tawi Niang 13. Sian Van Thang 32. Thang Min Lian 14. Cing Sian Huai Kim 33. Kham Sien Khai 15. Thang Khen Kai 34. Kap Gel Thang 16. Cing Hau Vung 35. Mang Pi 17. Pau Lian Lian 36. Niang Za Vung 18. Pau Sian Muan 37. Ciin Ngaih Don 19. Lang Cin 38. Cing Don Nuam\nZAM ZUM AH HONG HAWH :: Rev. Hau Do Pau – Church Pastor Thaangkai Suangpi, UPC in Malaysia hong zin sungin ZAM zum ah hong hawh in Zomi te a dingin thunget sakna hong nei uh a ki lungdam mahmah hi. Topa’n Siapa nuntakna ah hong zang semsem tahen.\nZAM ZUM AH HONG HAWH :: Rev. Thuam Khan Mang – Ngennung, Church Pastor- National Evangelical Baptist Church, Mingaladon, Yangon in Malaysia hong zin sungin ZAM zum ah hong hawh in Zomi te a dingin thunget sakna hong nei uh a, kilungdam mahmah hi. Topa’n Siapa nuntak na ah hong zang semsem tahen.\nZSM PAN LUNGDAM PULAKNA :: ZSM ah mimal khat ciangin RM 20 tawh mapang khawm bek tham loin Pawlpi leh Khua kipawlna tuamtuam pan in mapang in I sep khopna hangin tuni ciang Zomi pih luang(13)bang han kitang sak khin hi. Tuabanah ZSM laibu lain in hong ap kik nailo te in a manlang theithei in zum ah nong ap kik nadingun kong zawn phapha uhhi. March kha bei ah ap kik ding hi mah leh tudong ciang hong ap kik man nailo pawl khat ki omlai ahih manin hong ap kik man nailo te in nong ap kik na ding un ih kizasak phapha hi.\nZAM ZUM AH HONG HAWH :: Rev. David Thang Za Khual (Mualpi) – Muizawl Tuiphum pawlpi kem siapa leh Evan John Lian Khang Hang(ZYC Speaker)-Muizawl Tuiphum pawl pi te in Malaysia hong zin sungin ZAM zum ah hong hawh in Zomi te a dingin thunget sakna hong nei uh a ki lungdam mahmah hi. Topa’n Siate nuntakna ah hong zang semsem tahen.\nKIDAWM KIDAWM :: Tulai tak a munmun ah Oparasi om kawikawi ahih manin na hawhna/ciahna kidawm ciatni. Na UN Card No. uh lotngah hamtang unla, Photostat/meihtu zong bawlin na meltheih te kiangah kemsak hamtang in. Na card na mansuah leh a dang na ngahkik ma in tua in hong huh thei pen ding hi. ZAM card tawi ahi a, UN card tawi na hi zong in hong kimat leh palik zum tun ma-in ZAM zum hong zasak pah un.\nKimat kihen na tuahkhak leh : ZAM member te kimat kihen na tuahkhak uh leh Contact Sia Tuangpu: 016 254 4093, Sia Go Mang: 018 202 1216\n1. Sawm Piang(Nahnuai) Sungai Buloh2. No Thang(Nahnuai) IPR 3. Mang Deih Cing(Mualbeem) GHKL 4. San Lek(Tungzang) GHKL\nHONG KONG RESTAURANT :: Khasum 1100++, An leh omna piaNasep hun :10AM to 10pm (Sun nai 2 sung khawl)Kal khat khat vei off. Amun：sunway pyramid(Pasal 5 kideih)\nRestaurants zok noodle house :: Khasum :rm1200, UN Card nei mi (2) kideih hi.Nasep hun : 10 hours. Kal khat khat vei off Omna pia, Ann pia, Amun: kota kemuning, Shah Alam\nFactory-AKsa sat ding/Aksa deliver ding :: Mi-3 kideihNasep hun :8am-5pm OT omlaiOffday- Sunday nisim Khasum-Rm-1100 -OT omOmna pia- An pialo, Amun -Puchong\nPitek Putek Kep na :: Numei-3Pasal1 kideih. Khasum-Rm1200-OT omNasep hun-Nai10Omna pia Anvak. A mun-PJ Section 6\nPrevious: Australia, Melbourne ah Zomi Sushi sai kihong tading\nNext: India Minister khatin khuasung kongzing lakah zuntha ahih manin ki mawhsak mahmah


url: =Bang hangin naheh ciangin na aw ngaih sese hiam? ~ Job Cinpi :: ZOMI DAILY\nposted on 3 December 2018 at 1:51 pm Lomkholna: JobCinpi, News\nMihingte khat le khat i kizopna pen kampau tawh a kizom bangin kingaihsun kha hi. Ahi zongin a taktak ciangin mihingte khat le khat i kizopna pen lungtang tawh a kizomte i hi hi. Mi nih kitawng uh a, a nih un heh mahmah tuak uh ahih manin a aw uh ngaihsak semsem uh hi. Kinai om mahmah uh a, damtakin kigen uh leh zong kiza mahmah ding uh hi. Ahi zongin a thaneihzahin awng uh a, a lungkimlohna uh gen khia uh hi.\nMihingte pen lungsim ngaihsutna tawh a kisim hi hang ci-in ka gen khin hi. Lungsim tawh a kizomte i hih manin kitot kiselna a om ciangin khat le khat lungsim kipumkhat thei nawn lo hi. Khat le khat a lungsim uh kigamla semsem hi. Tua manin a pumpi uh kinai mahmah napi a lungsim uh a kilamlat manin a lungsim uh a kigamlatna zah tawh kizui-in awte ngaih semsem nuam thei hi.\nLungsim kipum khat a, lungsim kinei mite peuhmah awdam le kawkhum takin kiho ding uh hi. Mi nih a lungsim uh a kigawm tak ciangin pum khat suak thei pan uh hi. Pum khat a suah uh ciangin aw nangawn tawh kiho kul nawn lo thei hi. Lungsim a kinei semsem le aw nem semsem ding hi. Lungsim a kipum khat zote mi hek bek tawh zong a lungsim om zia kimu thei uh hi.\nInnkuan sung nupa kaal sungah awnem awkhum tawh kiho siam ding pen thupi mahmah hi. thuneihna le kithupitsakna tawh aw ngaihsak lualua, pheng pau lala den cihte pen lungsim a kigamlasak semsem gamtat hoih lo khat ahi hi. Na aawsuah in na lungsim omzia a lak ahih manin na innkuanpihte le nang tawh a om na it na ngaihte tungah na aw nemsak den in. Job Cinpi (Zomi laisim nuamte)\nPrevious: Donald Trump… thugen\nNext: Malaysia, Kuching aom Shopping Mall khat puakkham, mi 3 si, 26 liam


url: =Na Bukmun Khan In - TUNGZANG NEWS\nHun hong paipai-in, kum khat bang hong cin ciangin, muvanlaite hong gol sim ta hi. Sun hun simin muvanlai khat pen van sang dawnah leng denin khualmial ciang a Inn kumpipa huang singkung tungah hong ciahkik zel hi. Kumpipa in vasa khat bek lengin a dang vasa a len loh ciangin lung nuam lo a hih manin, a nasemte kiangah "hih vasa a lenna dingin vaihawm dihun" ci-in sawl hi.\nKumpipa nasemte a mipil thudotte in tua vasa tawi-in lawn to ta le-uh vasa leng tuan lo-in a singkung tungbek mahah hong tukik pahpah hi. Kumpipa in zong hi gam vasate zialetong a tel zaw deuh dingin khuata lam a om lokho mipa khat dot dingin sam sak hi. Zing khua hongvakin kumpipa hong khanglo hi. Kongvang neu panin hong khuadak leh muvanlai nih vantungah leng khawm hong gal muh hi. "Lokho-pa ka kiangah hong paipih un" ci-in a galkapte sam sak pah lian hi.\nLokho-pa kumpi-pa kiang hong tungin, zahtakna hong pia hi. Kumpi-pa in "Hih muvanlai bang ci bangin a leng sak zo na hi hiam?" cih hong dong pah hi. Lokho-pa in zong, kumpi-pa aw, na khansau ta hen, Hih vasa a len ding pen haksa peuhmah lo hi, a tuanna sing kung ka phuk sak leh leng pah vingveng hi, vasa in a tuanna singkung bekah a nungta thei ding kisa kha hi" ci-in dawng hi.\nLeitungah mihau penpen khat a min nei ngei John D. Rockefeller in "Don't be afraid to give up the good to go for the great" ci hi.\nA minthang vangvang Apple company co-founder le CEO zong ahi khawm Steve Jobs in "Stay Hungry. Stay Foolish" cih thugen minthang khat 2005 kumin Stanford University gen hi. A deihna ahih leh mun khat bek ah lungkim lo ding, nuam sa hilhial a na tualbialna panin lengkhia ding, pilna zon beh ding, kan beh ding, theih beh ding, a thak bawl beh ding, a sang zaw ah leng sawm den ding cihna ahi hi.


url: =USA Ah Karente Innkuan Khat Phalaak Tawk , Khat Thi ~ Thu Tatuam (Siyin News)\nUSA Ah Karente Innkuan Khat Phalaak Tawk , Khat Thi\nSunday, June 28, 2015 USA Ngam Thu No comments\nUSA ngam, Wisconsin state, Milwaukee khua ah nipizawk nilini in, Karente innkuan khat ii omna inn sungah phalaakte tum in innteakpa thautaw kaap lumh uh hi.\nInnteakpa Jay Ro le azi Ca Na te sia zingsang nai 6:30 pawl in zingan neak tu avawt laitak, phalaakte in, kongkha bell tum aa, atapa alian bel Htee Ku Moo (kumh 11) in kongkha ahon le phalaakte sia maitai peuma in, vanhpuate ci'n theam ahikom, atapa in umh aa inn sung tum sak hi. Innteakpa in phalaakte tum sia he man ngawl hi.\nPhalaakte sia 2 pha in khat sia inntungteng tok aa, adang khat sia Htee Ku Moo ii ngawng thautaw ngat in, apa le anu ii zing anhuanna anhuanbuk sungah tumpui in anhuanbuk sungah Htee Ku Moo ii nulepa tung pan sum ngen ahihang, anu-le-apa in mangkam taw zo kik thei ngawl hi.\nHtee Ku Moo ii pa Jay Ro in, atapa ii ngawng pan thau sut sawm ahikom, thautoai phalakpa in, Ray Ro sia kaap vawk in taai san pai hi.\nJay ro te nupa sia Thai ngamngii Refugee camp pan 2011 lai USA ngam apeam hi aa, ta lii nei in, kumh 5, 7, 9, le 11 ngual ci hi.\nA memorial service sia July 4 , 2015 St. Michael Parish, 1445 N. 24th St.ah vawt tu hi.


url: =Nausuakding Operation bawllaitak Doctors nih kitawnggawp dihdih :: ZOMI DAILY\nNausuakding Operation bawllaitak Doctors nih kitawnggawp dihdih\nposted on 31 August 2017 at 11:11 pm UTC+9:30 Lomkholna: India, News, Sawltak, World\nIndia gamsung aom zato khatah nupi naupaai khat nausuakding in Operation Table tungah akisial laitak siavuan te nih kitawnggawp dihdih uhhi. Tua akitot laitak pen Video kizaihkha citciat in Social Media tungah kithehzak ahih manin, tua Doctors nihtezong nasepna panin ki khawlsakphot cih BBC pan kiza hi.\nHih thuthnag pen India, North Rajasthan aom Umaid Hospital ah thupiang kici a, tua zato panin Senior Hospital Official khatin agenkhiatna ah nausuak nupi leh naungek hoihtak suakthei in cidam uhhi ci’n BBC te tungah genkhia hi.\nBangci bangin hih Video Clip pen hongki thehzakkhia hiam cihpen akipatna kitheilo a, ahi zongin Umaid Hospital thunei te’n hih thupiang pen amau zato panin thupiang hi cihbel genkhia uhhi. (Operaton Theatre sungah Video akizaihsim ahih manin, Doctor ahih keileh Nurse khat ii zaihsim hikha theihi)\nHih Video pen Social Media tungah aki thehzak khitciang in thuthang tuamtuamzong ki genkhia a, naungek zong nungtalo hi ci’n kigen hi. Ahi zongin Umaid Hospital panin Superintendent asem ahi Dr. Ranjana Desai in agenkhiatna ah tua thuthang pen diklo hi.\nKeizong hih Video ki thehzakpen kamuhkhit ciangin athu hoihtak in ka kancianpah a, Media tuamtuam te’n naungek pen sihi ci’n agelh uhzong kamu hi.\nVideo: Two doctors in India caught on camera arguing during surgery\nAtaktak in tua naungek pen silo hi, Media te’n agelhkhial uhhi. Tua Video sungah akimu pen ii agei Room khatsung aom nupi khatzong nausuak in, tuapen asisa in suakkhia hi. Operation Room khatsung panin nausuak nupi 2 hi a, Video sungah adawklo pen ii ata pen asisa in suakkhia hi. Ahi zongin tua asisa in asuak “Stillborn baby” leh hih Video kikhahkhia, Doctors te kitot kinialna pen kizopkhakna omlo hi ci’n genkhia hi.\nVideo sungah Hindi kampau tawh akitawng Doctors te nihpen Ashok Nanival leh Mathura Lal Tak kici hi. Anih un anasep panin ki khawlsakphot a, abuaina thupen hoihtak ki kanphasakding cihi.\nRelated: Surgeon siavuan khatin alawmnu cina ki atna inndei sungah tumgawp\nTuaban ah hih Video pen bangci bangin kua in zaihsim in, Social Media tungah ki thehzak hiam cih kankhiattheih nadingin Hospital Staff khempeuh Statement kila hi ci’n Hospital Superintendent in genkhia hi. Sawltak #zomidaily\nPrevious: Malaysia, Subang vengsungah palik khat thautawh kikaplum\nNext: Tulaai Leitung Thuthang Tuamtuam te (August 31)\nVondeih Kep Ding – 103 (Dimno’ Pa)\nKua aa ding sem, bangci sep – 3\nA (10) veina Zosiam Gospel leh Medical Trip vai zaksakna\nZomi te ki pumkhat nading ~ Rev. Suan Khan Thang


url: =Ling lakpan a namtui viauviau paakpalh :: ZOMI DAILY\nposted on 16 May 2018 at 3:58 pm Lomkholna: Article, Dongmung\nPaak tang khat lei lakah muat ngiingeei in hong mengkhia hi. Lei sung a mailcip mun pan khuavak omna leitungah hong dingkhia to hi. Thahat nailo, a kungte khauh nailo ahih manin nisa, guahzu le leitung khuahun haksatna tuamtuamte hong thuakhak sa mahmah hi.\nTua bangin a mialcip lei sungpan haksapi takin khuavak omna leitungah hong dingkhia to liamliam himah leh kaamsiatna tawh a kim le pam ah amah a susia thei ding, natna tuamtuam le lauhuaina tuamtuam a piangsak, a tungsak thei ding ling kung bekbek tawh hong pokhawm kha hi.\nHaksatna tampi, natna satna tampi kawmkal panin hong khanglian a, a dawn ah a etlawm mahmah paak hong nei ta hi. Tua a pakpen ama adingin a vaang neihna hi-a, ama etlawmna le manphatna zong ahi hi.\nTua bangin ama hoihna ahi, ama vang neihna le a etlawmna pak pen hong palhkhiat ciangin a kianga lingte’n sunkha, nawtkha uh ahih manin a sawt loin a etlawmna hong bei zawzen ahih manin thanem kisa mahmah hi.\nAhi zongin tua bangin ama etlawmna, manphatna, vangneihnate a kisiat gawpkhit ciangin ama paak sunga om gim namtuite hong kizelkhia, hong kithehkhia ahih manin gamlapi a om mite le a zu a va in namtui sa uh-a, tua gim namtui sungah lungkim in, maitai uh hi…\nI nisim nuntakna ah i maban ding gelna, lametna tawh i kalsuan ciauciau laitak i kim le pam in ei hong nawngkai sakin leitungbup in eite langah a pang tawh a kibang kha hiam?\nI hanciamna, i cihtakna tawh i ngah ding hamphatna le i thamante i kim le pam hangin a kisiacip a bang kha hiam?\nMite simmawhna, langpanna, bawlsiatna thuakin lungkia lua in khasia ngetngut in i om kha hiam?\nLing in a sut, a kikeek gawp paakpalh sung panin a namtui mahmah gim hong namkhia a, gamlapi a om mite’n tua gim namtui a dik khak ciangun lungkim lungdam uh hi.\nI haksatna, i khasiatnate Topa’n gim namtuipen tawh hong khel, hong heisak ding hi…\nPrevious: GZA pan tangkona (1/2018): Kalaymyo ah Zomi Pasian nasemte\nNext: Mihing a kibawlna\nZomite, Mual ah i suakkhawm liailiai di’ai ve… ~ Pau Khat Suan\nKipawlna khat peuhpeuhah atheihhuai Structure leh Procedure ~ Langh Khan Mung\nSangnaupang apua School Bus khatleh Lorry kiphukha, mi 4 si, 6 liam\nCovid-19 Home Quarantine hunsung omte thapiakna\nTuiciim leh mencim hangin India, Nepal, Bangladesh gamsung ah misi 165 phakhin


url: =Zeisu Tawh Mun Khempeuh | Zomi Lyrics Directory :: Zomi Music and Songs Zeisu Tawh Mun Khempeuh | Zomi Lyrics Directory :: Zomi Music and Songs\nZeisu Tawh Mun Khempeuh\nJessie B. Bound (Pounds) (1861-1921) Daniel B. Towner (1850-1919)\nHih la a kiphuah lai-in a la-aw kiphuak masa a, tua khit ciangin a lamal kinungphuah zawsop hi. La kiphuak peuhmah a tamzaw a lamal kiphuaka, tua tawh kituak dingin a aw a kibulh hi denzaw hi. Dr. Daniel B. Towner in Pasian’ mizat minthang D. L. Moody’ thuhilhna a ngaihna panin a thulu ding leh a thu a la ding mahmah a ngah ahi hi. America gam Binghamton, New York ah 1866 kumin Moody tawh kithuah-in cialpi bawl uh hi. D. L. Moody tawh a kithuah masak lam ahi hi. A la phuah lakah zong a masapen hi sawnsawn hi.\nDaniel B. Towner pen March 5, 1850 ni-in America gam Rome, Pennsylvania-a suak hi a, October 3, 1919 ni-in Longwood, Missouri ah si hi. Evangelical gospel music lamah a pha ding om lo hi, ci-in kiciamteh hi. Music hilh sia, conductor, solo sa, la-aw phuak, lamal phuak – siam loh mahmah a nei lo khat ahi hi. Ama’ pattahsa mi minthang tampi zong om hi. Charles M. Alexander, Harry Dixon Loes, Homer Hammontree, H.E. Tovey, George S. Schuler-a kipan evangelical la makai tampite a pattahsa vive ahi hi.1885 kum, D. L. Moody Cincinnati ah evangelistic campaign bawl dinga a pai-a kipan Moody leh Towner-te kizom den uh hi. Tua kikhoppite ah Towner in choir makaih-a, Moody in a siam a vakna, kha lama a cihtaknate thupisa mahmah-a, amah tawh kithuah dingin kun hi. Tua huna kipan a a sihkhiat dongin D.L. Moody tawh ahi zongin, Moody tawh kizom gospel nasepna khatpeuhpeuh tawh ahi zongin semkhawm den hi.\n1893 kum khuakhal sungin D.L. Moody in ama’ phuat sangpi Moody Bible Institute-a Music director sem dingin Towner cial hi. Khangno lamte gospel music makai dinga pattah nading tupna ahi hi. Gospel la makai dingte pattahna kician neih ding kisam hi ci a a phawk masa Moody leh Towner hi, kici thei hi. Music hilh sia khat ahihna, la khatpeuh a phuahna, mipi mai-a la a makaihna khempeuh ah mite Zeisu Khazih tawh a kizop nading uh, a kinai nadinguh tup-in nei vinven hi.\nLa-aw dawng 2,000 val phuaka, labu 14 kaikhawmin sangah laihilhna-a a zat ding textbook pawlkhat zong gelh hi. Ama’ phuah la-awte lakah, “Muang Ding, Ngai Ding”(Trust and Obey), “I Topa Hong Itna Lamdang Hi” (Grace Greater Than Our Sin), “Saved By the Blood,” “Nor Silver Or Gold,” “My Anchor Holds,” “Only a Sinner” cihte minthang deuh hi.\n1866 kumin D.L. Moody in Binghamton, New York ah cialpi bawl-a, Towner zong la makai-in kihel hi. Moody’ thuhilhna ah mi khatpeuh in a nuntakna ah Zeisu Khazih Makaipi-in nei peuh leh haksatna khempeuh ah Pasian in gualzawhpih ding ahih manin lau nading om lo, kihtak ding om lohi ci-in gen hi. Laisiangtho panin gentehna tuamtuam la a, humpi kua sunga Daniel, meikuangpi sunga Hebrew tangval thumte, Sawltakpi Paul-a kipan a dang tuamtuamte tawh genteh hi. Tua mite tu mahmah a nungta lai bang-in a thuhilhna nungta a, mite’ lungtang nakpi-in lawng hi.\nMoody’ thuhilhna a ngaih kawmin Towner in, “Hih thuhilhna thulu tawh a kituak ding la khat a om loh phamawh hi” ci-in ngaihsun hi. Tua hunlai-a laphuak peuhmah in lamal phuak masa-a tua tawh kituak la-aw phuak denzaw uh hi. Ahi zongin Dr. Towner in a la-aw phuak masa a, tua tawh a kituak ding lamal guan ding khensat hi. A la-aw a zawh ciangin Cleveland, Ohio ah khak hi. Tua lai-ah nungakno Jessie Brown min nei khat teng hi. Dr. Towner in laikhak khat gelh-in a la-aw phuahsa tawh khak khawma, “Zeisu Tawh Mun Khempeuh” cih thu a gen ding la lamal dawng khat a phuah nadingin vaikhak hi. Miss Brown in Dr. Towner’ khak la-aw piano-in tum pah a, Dr. Towner’ deihna man kha pahlian hi. Hun tomno khat sungin “Zeisu Tawh Mun Khempeuh” a kici lamal hong phuak khin ziau hi. A sawt lo-in Sunday School-te leh Christian Endeavor kipawlnate ah a kideihpen la hong suak pah hi.\n1896 kumin Jessie Brown leh Rev. John E. Pounds-te kiteng uh a, tua huna kipan in Jessie Pounds lah kici zel, Jessie Brown peuh zonglah kici suaksuak kha zel a, hih la a phuakte’ min a kigelhna ah min kibang lo nih a om theihna tua thu hang ahi hi.


url: =NASA te’ SOHO in baan li nei UFO maan zaih kha ~ Thang Khan Lian :: ZOMI DAILY\nposted on 18 September 2016 at 8:36 am Lomkholna: News, Thangkhanlian, World\nSept. 17, 2016: NASAte’ Solar and Heliospheric Observatory (SOHO) maanbu/maan lakna (camera) in baan gol bembam li nei (gigantic four-armed) kuangleng i cihte Unidentified Flying Objects (UFO) khatin Ni kianga a len lai mu-in maan na zaih hi.\nufo Inquisitr reports in a genna ah aliens cihte tuanna dinga ki-ummawh UFO thu lim tak-a kantel ten (researchers) hih baan gol bembam li nei UFO in Ni leh Leitung kikal-a om ‘L1 gravitational balance point’ ah hong lenna a khat veina hilo-in li veina hi ta a, SOHO cameras in 2011, 2012 leh 2016 (tu kumin nih vei) in maan a zaihna hi ta hi. Tua hi napi NASA ten hih thu kitel takin gen khia nuam lo uh hi ci hi.\nSOHO satellite pen NASA leh European Space Agency (ESA) kipawlin “halo orbit point L1” kicihna mun-ah kikoih a, Leitung hun man lianlian ‘Earth near-real-time data’ kici tawh Ni leh a kiim (solar system) leh mun awng (space) sunga khuahun (space weather) gen kholhna dingin a neih uh leh a zat uh ahi hi.\nUFO kimu pen NASAte’ SOHO LASCO C2 camera in man a zaih hi a, a khutte sau mahmah ahih manin tua UFO in a khutte pen kizopna signal ngah theihna ding (communication antennae) dingin a zat hi ding hi ci-in UFO bengte/kannte (UFO hunters) ten a ummawh thu gen uh hi. Hih UFO lim leh mel pen leitunga sattellite kibawl khia masa pen Russiate’ Sputnik 1 tawh kibang pian hi. SOHO in a maanzaihna lim pen YouTube ah UFO hunters Streetcap1 leh UFOvni2012 ten September 12, 2016 in post uh hi. Na muhnop leh hih a nuai-a linkte panin na en in.\nPrevious: A theihhuai Syria buaina kipatna bulpi leh Middle-East sunga US te ngian ~ Thang Khan Lian\nNext: Suu Kyi leh Kawlgammi 50 kimuhna theihsakna ~ Sia Do Khup


url: =Na mangngilh khat om! – Zomi News Journal\nNa mangngilh khat om!\nADS\tTangval khat in ansai ah a pa annek pih hi. A pa pen teek mahmah ta hi. An anek laitak un a pa in khateh tampi kiasak in, a kam kiim teng buan sak gawp hi. A puan zong niinsak gawp lai hi. Ansai sunga om tengin daai dide in patate annek laitak na en uh hi.\nAn a neek khit uh ciangin tangvalpa in a pa pen kisilbuuk ah paipih a, hoih tak sil siang hi. A puante nuulsak a, a mai zong nul siang sak hi. Tua khit ciangin a mitlimlangh tang takin bulh sak kik a, hoih tak a puah khit ciangin ansai ah lutkik hi. Sai neipa khiangah annek man sum a piak khit ciangin ciah uh hi.\nInnpua a tunma diak un ansai sunga papi khat hong awng khia in, tangvalpa khiang, “Hey tangval, mangngilh khat nei ve teh aw” va ci hi.\nTangvalpa in zong lamdangsa in dawngkik a, “Bangmah mangngilh kei veng aw pu” acih hangin papipa in “Na mangngilh khat om hi. Na gamtatna leh na pa na itna nong lah khiat pen a thupi mahmah thuhilhna hi. Thuhilhna manpha mahmah nong nusia hi. Mikim in ciamteh in zui ta uh hen” ci hi. Ansai sunga an ne teng khempeuh apau aham kuamah om lo uh a, patate’n mual a khup dong un zahtaakna tawh daai takin en ngeingai uh hi.


url: =Global Buanli Family: Tulaai Leitung Thuthang tuamtuam updates September 20, 2013\nTulaai Leitung Thuthang tuamtuam updates September 20, 2013\n· Singapore gam angaihzin ahi Daw Aung San Suu Kyi tuni 9/23/13 ni in Singapore Prime Minister Lee Hsien Long , Singapore Hlutdaw makaaipi (HaliamahYacob) leh Singapore President Tony Tan Keng Yam tetawh kimukhawm uh a Daw Aung San Suu Kyi ahizong in Singapore uliante ahizong in langnih tuak in tha ngahmahmah vaanglak uhhi.\n· Zanni 9/22/13 ni a kibawl Germany gam I Hlutdaw kiteelna ah German Prime Minister Angela Merkel party ahi Christian Democrats party te in 41.5% tawh gualzawhna ngah uh a Hlutdaw dawlnuai nung ah muntam ngahtheinading in Mee 26% tawh gualzawhna angah a hi Social Democrats party tawh ma ongpangkhawmding uhhi.\n· Pakistan gam Peshawar khuapi sung aom All Saints Church ah 9/22/13 ni in migilo nih in thakhat in bomb khattuak puakkhamsak uh ahihman in kikhawm mi78 si in mi 120 liam uhhi. Kihop manciang Pasian a-it khat I citpiakna ann neding a akigualh diudeu laaitak uh a bomb puakkham hi a kihawm vekpi mi 600 pha uhhi. Hihbang biakna kisuamna lungkimlohna hang in Christian kheempeuh in Pakistan gambup ah 9/23/13 ni in lungphona nei uhhi.\n· Nung Saturday 9/21/13 ni Kenya gam Westgate Mall vanzuakna innpi migilo te in umcip cingcip in mi abankaapna hang in 9/22/13 ni in Kenya gaalkaapte in va buluh kik uh a migilo teng siangsakta in micimawhteng zong kihuhzokhinta ci in 9/23/13 ni in Kenya gaalkaapte genkhia uhhi. HIh 9/21/13 ni kikaap na ah mi 62 si uhhi.\n· Nungkaal sungpan kipan in Mexico gam ah huihpi leh guahpi kithuah in nasiatak in guah zu ahihman in state 31 khat ah tuicin tung in inn le lo tampi asiatkhit baan ah 9/23/13 niciang misi 110 cingta in mi 68 mangthang laai hi ci in kumpi thuneite in genkhia uhhi.\n· Pacific tuipi tungpan ongkipan Typhoon Usagi kici pingpeipi in China gam sung tuitawlam nasiatak in 9/23/13 ni in nawkgawp a Guangdong province sung ah misi 25 kimu in Inn 7,100 kisia a mipi 80,000 thukin in kinawnkhia hi. mipi 3.5 million in dongkholhna thuak uhhi. Sunday ni 9/22/13 ni in zong Hongkong gam nanawkgawp a Vanleeng 400 bang Hongkong vanleeng tual ah leengkhia theilo in dinkhawl uhhi.


url: =Midang Tawh Khut Kilena Nasepkhop Ciang ~ Hau Za Cin :: ZOMI DAILY\nposted on 4 January 2015 at 5:52 pm Lomkholna: Article, Hauzacin\nMidang Tawh Khut Kilena Nasepkhop Ciang\nAhi zongin kuatawh kipawl ding, kuatawh semkhawm ding, kuatawh tonkhawm ding cih pen teelsiam ding a kisam mahmah ahi hi. Kalsuannop dan a kibang mi leh kipawlna ahih loh phamawh hi. A muanhuai kipawlna a hih zong kisam hi. Kizop, kikawi a sepkhawm a\nlunglut leh a ut kipawlna ahih kisam hi. Tomvei sung kipawlna ding a ngaihsun pak a omtheih mah bangin saupi kizom suaksuak ding a ut, a lunggulh zong om thei ding hi – ei utna tawh kituak teelsiam kisam ding hi. Tua ahih manin a nuaia thute tawm i ensuk ding hi.\n1. Na lunggulh kibatpih theiin: Kipawlpih ding mi zong leng, kipawlpih ding kipawlna dang zong leng tampi hong lengkhia naunau maithei hi; ahi zongin a hoih pen hikhin khollo thei hi. Tua ahih manin na kipawlna ngimna uh a kibang hiam, na tunsawmna uh lamtawp a kibang hiam, na sepnopdan uh kalsuanzia ding a kibang diam…cihte limtak suut in theician masa in. Nupa banga lungtup kibang ahih ban ah ngimna, tupna a kibang bek hilo in sumzatzia, vaihawmzia, malakzia nangawn a kihual mahmah ding kisam hi. Pawlkhat in amau bek khantohna dingin kipawl ut thei a, pawlkhat in midangte khantohna huh tuam dingin kipawlkhawm ut thei a, pawlkhat in mailam limci ding lunggulhna tawh sepkhawm ut thei hi. Tuate khempeuh ah deihna a kibat a kul ahi hi.\n3. Ngimna thak muhna thak a omte kikum pahpah ding: Kipawlna tuamtuam a kizopkhawm kik ciangin tuabanga kizopkhawm kikna hangin metna, hamphatna leh phattuampih om hi cih a kilat ding a hoih ahi hi. Meetzawkna ding ngaihsutna thak, muhna thak a om leh zong kikup a genkhawm pahpah ding hoih hi. Kipawlkhawmna sungah mipite in meetna tampi om hi cih mu thei peuh leh lawp semsem uh ahih manin a golzaw a kipawl toh semsem ding utna khangsak hi. Meetna leh phattuampihna omlua lo bek hilo in omvetlo bang ahih leh zong ngimna thak, ngaihsutna thak kikuppah ding akisam ahi hi. Tua hileh a kihel mimal kimin bangci’n meetpih thei ding ihiam cih lam kikupna behlap nuam ding uh hi. Tua bang ngaihsutna in kipawlna sungah a cihtaklo a bang vai tuamtuamte a vekpi in sittel sitset nopna lungsim hong guan ciat ding hi. Theihnopna khang semsem leh kipawlna vai ah mite lunglut semsem lai hi. Tua ahih manin siangtho tak, suakta tak, nopci taka kizopna kalsuanpih ding ahi hi.\nKipawlkhawm siamna in mi khempeuh lungdamsak in kizopna huang lian hi cih mite lungsim ah neisak ahih manin kimuanna, pum khat hihna cihte neisak hi. Kizop semsemhauzacin utna leh kizopna huangdai golsak nopna zong khangsak hi. Kipawlna khempeuh ah ngaihsutna neulua omlo a, kipawlna tuamtuamna kipawl kikna ah zong ngaihsutna a neulua omlo hi. A neu pen a i ngaihsut te zong ngaihsutna limci mahmah na hithei veve hi. Tua ngaihsutna neu nono kisungkhawmte mite adinga nuntakna a khelsak ngaihsutna na hithei zawsop hi. Tua ahih manin ngaihsutna khempeuh a neulua cih omlo, a lianlua cih omlo in suakta takin i pulak theih, i pulak ngam, i sungkhawm ngam ding a thupi mahmah khat ahi hi.\nPrevious: Reforestation in Chin State ~ Khup Khan Thang\nNext: Zomi A’ding Ka Deihsakna\nSahkhua Khangkhaanna Tawsawn ~ Pu Zokhai\nSyria ah IS te omna mun Turkey in Russia hilh ~ TK Lian


url: =Pasian' Thukhennate - Zomi Adventist Innkuan\nHun khakna i naih ta hi. Gam sung tengah Pasian’ thuhkikna tung ta a hih lam kei hong kilak hi. Hong piang baih ding thute tawh kisai-in Topa in hong hilh hi. Lai Siangtho panin khuavak hong taang hi. Hi napi khuamial in leitung teng tuama, khuamial sahpi in mite tuam hi. “Amaute in kilemna leh lungmuanna om hi, a cih lai takun, amaute’ tungah thakhat-in siatna hong tung dinga, amaute suakta lo ding uh hi.” 5 T, laimai 99.\nPasian in leitung a kepna teng lakhia ta ding hi. Sihna leh kisuksiatna hong piang baih ding hi. Gitlohna leh tatsiatna-a kipan mizawngte’ tunga a kiphasak mahmah mihaute’ tungah siatnate hong khang ding hi. Koi mun koi mun ah om ta leh Pasian’ kepna sungah a om lote in bukna mu lo ding uh hi. Mihingte kipantah uh hi, a nasia theithei galhiamte tawh mite a liam sakna ding uh leh a thahna dingun a siamna teng uh zangkhia ding uh h. 8 T, laimai 50.\nGam sung tengah Pasian’ thukhenna hong tung hi. Kidona leh kidona ding thute, meikang leh tuileet tawh kisuksiatnate in, hun bei donga a nasia semsem ding gimna hun hong nai mahmah ta a hihna hong gen hi.(377,378).\nGam tuamtuam ah gimna lian pipi hong piang baih ding hi. Jesu hong pai masiah tua gimnate bei lo ding hi. Mun khempeuh uka, vantung ah Ama tokhom a koih Pa’ na semin, ni dang sangin eite i kipawl khop zawk ding kisam hi. Pasian in A mite hong nusia lo hi. Ei zong Amah taisan kei peuh lehang i tha hat ding hi. 3 TT, laimai 286.(378). Pawlpi Thu Lamlak, Bu 2, pp. 465-466\nPrev post CS 4: Pasian Le Satan Kikal aa Kilehngat Gamtatziate\nNext post Lai Siangtho tawh Galdo


url: =Matthew 1 | ZIV Bible | YouVersion\nJesu Khang Simna\n1Abraham suan David tapa Jesu Christ khang ciamtehna:#Pc 22:18\n2 Isaac pa Abraham,#Pc 21:3,12\nJacob pa Isaac,\nJudah le a sanggam pasalte pa Jacob,\n3 A zi Tamar tawh a neih a tapa Perez le Zerah pa Judah,\nHezron pa Perez,\nRam pa Hezron,#Pc 29:35\n4 Amminadab pa Ram\nNahshon pa Amminadab,\nSalmon pa Nahshon,\n5 A zi Rahab tawh a neih a tapa Boaz pa Salmon,#Heb 11:31\nA zi Ruth tawh a neih a tapa Obed pa Boaz,\nJesse pa Obed,\n6 Kumpi David pa Jesse.#1Sa 16:1\nUriah zi a hi ngei tawh a neih a tapa Solomon pa David,\n7 Rehoboam pa Solomon,\nAbijah pa Rehoboam,\nAsa pa Abijah,\n8 Jehoshaphat pa Asa,\nJoram pa Jehoshaphat,\nUzziah pa Joram,\n9 Jotham pa Uzziah,\nAhaz pa Jotham,\nHezekiah pa Ahaz,\n10 Manasseh pa Hezekiah,#2Ku 20:21\nAmon pa Manasseh,\nJosiah pa Amon,\n11 Babylon khua pi-a\na saltan lai-ua a neih Jeconiah a#1.11 Tua in, Jehoiachin;tg. 12 ah zong\nle a sanggam pasal teng pa Josiah.#2Ku 24:14-16\n12 Babylon a, a saltan khit uh ciang in:\nShealtiel pa Jeconiah,#1Kh 3:17\nZerubbabel pa Shealtiel,\n13 Abiud pa Zerubbabel,\nEliakim pa Abiud,\nAzor pa Eliakim,\n14 Zadok pa Azor,\nAkim pa Zadok,\nEliud pa Akim,\n15 Eleazar pa Eliud,\nMatthan pa Eleazar,\nJacob pa Matthan,\n16 Joseph pa Jacob hi-a, Joseph zi Mary sung panin Christ kici Jesu a suak hi.#Mt 27:17; Lk 1:27\n17 Hih bangin Abraham pan David dong khang sawm le li, David pan Babylon a saltan dong khang sawm le li hi-a, saltan khit pan Christ a#1.17 Ahikeh Messiah . "Christ"(Greek pau) le "Messiah" (Hebrew pau) a nih in"Sathau Kinilhpa" cihnopna. dong khang sawm le li ahi hi.\nJesu Christ Suahna\n18 Jesu Christ suahzia hih bang ahi hi. A nu Mary, Joseph tawh kiteng dinga kidongsa ahi hi. Amau gel a kigawm ma-un Khasiangtho in Mary a gaiisak hi. 19 A pasal Joseph, mi lungsim dik hi-a, mi lakah daisak nuam loin maksim ding a sawm hi.#Tp 24:1; Lk 1:35\n20 Ahi hangin tua banga a ngaihsut laitakin Topa vansawltak khat a mang sungah kilanga, "David tapa Joseph aw, Mary paii nau pen Khasiangtho pan ahi manin amah na tenpih ding lauthawng kei in. 21 Tapa khat a nei ding hi; tua tapa in ama mite a mawhna uh panin honkhia ding ahi manin a min Jesu b#1.21 Jesu in Greek ah Joshua , Topa in hon a cihna na phuak in," a ci hi.#Ph 130:8; Lk 1:31\n22 Kamsangpa tungtawna Topa gensa a tangtun nadingin hihte khempeuh a piang ahi hi. 23 "Tua nungak bit gaii-in tapa khat nei dinga, ama min Immanuel kici ding hi" c#1.23 Isa. 7:14 a khiatna in, "Eite tawh Pasian om khawm" cihna ahi hi.#Is 8:8,10\n24 Joseph a khanlawh ciangin Topa vansawltak thupiak bangin manga, Mary a tenpih hi. 25 Ahi hangin tapa a suah matengin a luppih kei hi. A suah ciangin a min Jesu a phuak hi.#Lk 26:35


url: =Tuni Pasian Kammal (Feb 26, 2019) :: ZOMI DAILY\nTuni Pasian Kammal (Feb 26, 2019)\nposted on 27 February 2019 at 10:21 pm UTC+9:30 Lomkholna: Kammal\n“Jesuh kiang a tun uh ciangin dawi tampi a vei ngei mipa zong a mu uh hi. Tua mipa hoihtakin om a, a lungsim pilin, puan silhin a om a muh uh ciangin lamdangsa-in lau mahmah uh hi” (Marka 5:15, TDB).\n1) Pasian deihna tawh kituaklo a siangtholo nuntakna pen Legion dawi a veipa tawh kibang hi.\n2) Legion dawiveipa pen dawi a veina hangin khut-le-khe hencipna thuak hi (aneu 3-4). Ei zong tep-le-muama kipan siantholohna tuamtuamte i zat ciangin khut-le-khe a kihenhen i hi hi.\n3) Legion dawiveipa pen dawi a veina hangin sun le zanin han lakah teng ci hi (aneu 5). Han cih pen a namsiatna le kuama om noplohnna mun ahi hi. Pasian deihloh tep-le-muama kipan siantholohna tuamtuamte i nuntakna ah hong om ciangin a namsiatna mun han lakah a tengteng tawh a kibang i hi hi.\n4) Legion dawiveipa pen dawi a veina hangin amah-le-amah kikuiliam ci hi (aneu 5). Pasian deihna tawh kituaklo siantholohnate i zat ciangin ei-le-ei a kikuiliam tawh kibang hi. Kuamah dang sumh masalo-in ei mahmah kisumh hi.\n5) Legion dawiveipa Jesus tawh hong kimuh ciangin a lungsim pilin puan zong hoihtak silhta hi. Jesus tawh i kimuh ciangin ama lungsim puak bang hong neisaka, i zumhuaina tuamtuamte zong hong kidawk nawnlo hi.\nPrevious: UNHCR vaitawh kisai in Senator Dean Smith leh UNHCR, Australia Embassy ulian te kimuding\nNext: Kawlgam khuahun kikhel zatzat


url: =USA, Maryland ah thau kikapna piang, mi 5 kikapkha in 3 sikhin :: ZOMI DAILY\nUSA, Maryland ah thau kikapna piang, mi 5 kikapkha in 3 sikhin\nposted on 18 October 2017 at 11:43 pm Lomkholna: News, Sawltak, USA, World\nUSA, Maryland State sung aom Office Park khatah Wednesday zingsanglam in thaukikapna piangin, mi 5 kikapkha cih CNN pan kiza hi. Harford County sheriff’s office te’n genkhiatna ah tua thaukap Shooter pen ki khahsuah in, kimanzo nailo cihi.\nMaryland, Baltimore panin 30 miles khawng agamlatna Edgewood aom Emmorton Business Park ah thupiang hi a, thautawh akappa pen tuaphual panin taikhiapah cihi. Hihvai tawh kisai in mi khatzong kimanzo nailo hi ci’n Deputy khatin genkhia hi.\nThautawh akikapkha mi 5 lakah 2 tepen gimmahmah uh a, Critical Condition kici hi. University of Maryland Medical Center tawh akizom Baltimore’s Shock Trauma Center ah tua aliamte kipuak uhhi.\nInsterstate 95 Interchange kuamsungteng, Office Complex sungteng ah Police Vehicle vive tampi kigual deudau cihi.\nBureau of Alcohol, Tobacco, Firearms and Explosives paninzong Special Agents te thau kikapna aphual ah delhpah uh a, Sheriff’s Department te ahuhding in apai uh kici hi.\nEdgewood Area sungteng aom sanginn 5 tezong avekin ki khakcipsak, Lockdown sakphot hi. Sangnaupang khempeuh sanginn huangsung, Building sungah ki omcipsak in, Visitors zong kuamah kiphallo cihi. County School System zui in, sangnaupang te akidalkholh theihnadingin Sheriff’s Office sawlna tawh akisem cihi.\nRelated: US Texas State sung aom innsung khatah thau kikapna piang, mi 8 si, 2 liam\nWBALTV te pulakna ah akikapkha pen mi 5 hi a, tualak ah mi 3 tepen sipah uh a, adang mi 2 tepen liamngawh mahmah uh ahih manin, zato kipuakpah cihi. Breaking News ahih manin, athu akicing sitset in bangmah theihcianna omthei nailo hi. Theihbehhuai akilawm te ahunhun in Comment Box pan ahi zongin ki Update toto ni. Sawltak #zomidaily\nPrevious: Naungek suakcil anungtalai in ninbung sungah kipai, miksi in dehgawp\nNext: Kum 6 nungah Yangon ka zinna ~ Peter Khampu\nAustralia, Melbourne ah Christmas ciang Bomb asukkhapsawm mi 7 kiman ~ ZD\nKa muhpak US Gamthu pawlkhat – 46\nMipilte leh nangmah ~ Tdkhen\nHong pattah ding mihing nam nga kisam ~ Hau Za Cin


url: =Bermuda Triangel thusim kitel takpi ta? ~ Thang Khan Lian :: ZOMI DAILY\nposted on 24 October 2016 at 11:52 am Lomkholna: News, Thangkhanlian, Theihhuai\nNa lamdang tampi a pianna Bermuda Triangel thusim kitel takpi ta?\nOct. 22, 2016: North Atlantic Tuipi (Ocean) ah kiu thum (triangle) a nei, FloRida ah tuipi in a umcihna gam/leitang (peninsula) Miami, Puerto Rico gam-a San Juan leh Atlantic tuikulh phel sunga Bermuda kiim-a leitang om kiu thum nei, 1,300,000 – 3,900,000 km2 (500,000 to 1,510,000 sq mi) a gol pen Bermuda Triangle ahih kei leh ”Dawimangpa’ kiuthum” (Devil’s Triangle) kici hi. Hih triangle sungah vanleng 75 kiim leh teembaw za tampi mangcip khin zo a, a omna uh kithei loin, bang hanga mang uh a, bang tuak kha uh hiam cih tu dong kitheikhia zo nai lo hi.\nAhih hangin tu-in mipil misiam (scientists) ten Bermada Triangle sunga vanleng leng leh teembaw tai khate a mang ziauna hang pen thu dang hilo in hih triangle (kiu thum nei) sungah ”hexagonal clouds” a kici kiu guk a nei meiilum om a, tua in a kihtakhuai mahmah “air bombs” kici huih bomb naikal khatin tai (miles) 170 a hat (170mph) piangsak hi ci uh hi. Hih kiu guk a nei meiilum panin hong piang huih bomb in huihpi hat mahmah tawh Bermuda Triangle sung a va nawk vanleng leh teembawte na pei mangin, tuipi sungah mut tum suk ahih manin hih mun a va nawk kha vanleng leh teembaw peuhmah mangcip in, tu dong kimu lo hi ci uh hi.\nHih kiu guk a nei meiilum in huihpi thahat mahmah piangsak a, tua huihpi in huih hat mahmah “huih bomb” a kici a pian’sak ciangin huihpih thahatna a san’na lam pi 45 (i.e. 45ft) dong mut ban zo hi ci uh hi. Khuahun a magenkholh siammi (meteorologist) Randy Cerveny in Mirror newspaperte kiangah a genna ah hih banga kiu guk a nei meiilum pen huih bomb kici hong pian’khiatna bulpi hi ci hi. Hih huih bomb kici ten huihpi nam khat tornado kici banga hat huihpi a suk nun’suk “microbursts” (mibrobursts in tuipi a den/nawk ciangin tuihual diameter 4 miles gol piangsak zo hi) a kici piangsak a, tua pen huih lakah puakkham in meii nuai panin huihpi in hong lengkhia a, tua huihpi hat mahmah in tuipi sung deng suk ahih manin tuihual hat mahmah piangsak ahih manin a tuihual pen zai lua ahih manin hong kinawktuah ciangun khauh tektek zaw lai hi ci-in gen beh hi.\nNgentel tak,citak tak leh thuk tak-a thu a kan (researchers) ten meii gol mahmah tai (miles) 20 panin tai 55 a gol Bermuda tuikulh nitumna lamah kimu hi ci uh a, Colorado State University ah satellite meteorologist Dr Steve Miller in “Science Channel’s What on Earth” kicite kiangah, “Tua meii a kiu gol lua ahih manin a kiu ding kimu zo lo hi. Meii pen hun tamzaw in a tuamtuam in a kikhenthang gawp hun tam mahmah hi,” ci hi. Scientists a tamzaw in hih bang khuahun omna hangin Bermuda Triangle a thu lamdang a pian dan lungkham huai in kithei zo lo (mystery) piang hi cih um kim uh hi ci-in Mirror news in suaksak hi.\nBermuda Triangle ah a beisa kum za sungin mihing nuntakna 1,000 kiim sih lawh ta a, kum sim in Bermuda teembaw 20 leh vanleng 4 mang den hi kici hi.\nPrevious: California ah Tour Bus leh Truck kiphukha, mi 13 si, 31 liam ~ ZD\nNext: Rev. Thang Van Lian tawh holimna ~ Tedim Post


url: =Korin Nihna 2 | Siantongluan.net\nKorin Nihna 2\nKorin Nihna 2 |\nTua ahih manin hong pai leng note dahna ding hong piangding ahih manin ka hong pailohna dingin ka lungsim ka khensat hi.\nKei a hong lungdamsak ding note ken hong dahsak leng, kei kua in hong lungdamsak nawn ding ahi hiam?\nKei lungdam leng note khempeuh zong a lungdam ding na hihna uh teltakin thei ka hih manin, kei a hong lungdamsak ding note in kei dahna nong piansakkhak lohna ding uh ka deihna tawh kei hong pailoin tua lai a hong gelh ka hi hi.\nTua lai ka gelh laitakin, note dahna ding piangsakkha loin note ka hong it mahmahna na phawkna ding uh ka deihna tawh ka gelh hi a, lungkham sinkhamna leh khitui naptui kai-in a gelh ka hi hi.\nMi khatpeuh in hehna ding a piansak ciangin kei bek a hong hehsak hiloin note khempeuh zong a hong hehsak ahi hi. Tua ahih manin tua bang mi tungah khauhtat lua nawn kei un.\nNote gimpiaknasa pen kicing khinzo ka sa hi.\nTua ahih manin a mawhna maisak ta un la hehnemzaw un. Tua hi kei leh dahlua-in siatlawh khading hi.\nAmah na itkik ding uh ka hong thumna thu zong amah na theisak un.\nNote in ze-etna bangzah ciang thuakzo-in, ka thugente na hong mangzo uh hiam cih ka theihna dingin tua lai a hong gelh ka hi hi.\nNote in mawhna na maisak uh ciangin kei zong a maisak ka hi hi. Mawhna maisak ding om ahih leh zong, mawhna ka maisak ciangin Khrih hang leh note phattuamna dingin a maisak ka hi hi.\nMawhna maisak kei lehang Satan in nuamtaksa-in eite tungah hong gualzo khading ahih manin mawhna a maisak ihi hi. Satan nasepna zia a theilo ihi kei hi.\nKhrih hangin lungdamna thu a hilh dingin Troas khua ka tun ciangin tua lai-ah nasep theihna dingin Topa in lampi hong honsakna thu ka mu hi.\nAhi zongin tua lai-ah i sanggampa Titus na omlo ahih manin ka lungsim om thei nawnlo hi. Tua ahih manin tua lai-a om mite nusia-in Masedonia gamah ka paisuak hi.\nAhi zongin Pasian tungah lungdam mahmahna ding thu a om hi. Khrih tawh ka kipawlna hangun gualzawhna tawh Khrih a paina khempeuhah Pasian in kote hong zuisak hi. Mun khempeuhah paknamtui a kizelh bangin Khrih thu theihna a kizelsak dingin Pasian in kote hong zang hi.\nHotkhiatna a ngah mite leh a ngahlo mite lakah kote pen Khrih in Pasian tungah a piak paknamtui tawh ka kibang uh hi.\nTua a nam pen, thu umlo mite-a dingin mi a sisakthei a nam khauh mahmah hi a, hotkhiatna a ngah mite-a dingin mi a hingsakthei a namtui mahmah ahi hi. Hih nasep a sem dingin kua kilawm ahi hiam?\nAhi zongin kote pen, van gina tumlo a zuak mite tawh a kibang ahi, Pasian thu a gen mawkmawk midangte bang ka hi kei uh a, Pasian in a nasem dingin kote hong sawl ahih manin Khrih nasem hihna tawh ama mai-ah lungsim takpi tawh thugente ka hi uh hi.\nTedim Lai Siangtho / Laibu: Korin Nihna 2


url: =August 19,2014 in website sung khat ah News Reporter khat in mihing sa pen China leh Taiwan gamah aksa zuak bangin kizuak hi ci in gelh hi. Mipite'n a up loh khak ding uh lauhna tawh alim naleng in zong suak sak hi. Tua milim kipost a mu khate genna ah "Tiongkok khuapi sunga sasai khat ah mihing phei, a liang, a banbul, a lu, a ngawng cih bangin kikhen tuam a,mipi lei theih ding in kikhai zihziah hi" ci uh hi. Mihing sa tektek ah numeite sa mah pasalte sa sangin lim zaw a, a man zong kikhai mahmah hi. Numeite nawibu lim pen a hihman in manpha sak mahmah uh hi ci lai uh hi.\nAhizongin tua Article manglai tawh a kigelh a sim khate genna ah "Hih article pen mi mawkmawk khat in a upmawh thu a gelh hi ding hi. Bang hang hiam cileh a Mangkam laimal zat leh a Grammar zat dan zong maan het lo hi" ci ta leuleu uh hi. Mipi lausakna dinga kigelh mawkmawk hi lel in mi tampi in ummawh uh hi. Hih lai asim mipil khat Alex Delarge in bang gen hiam cih leh "Mihaite lo buangin hih thu um lo ding hi" cihsan ziau a, Nica Alday in hibang in behlap hi, "Tua mihingsa kikhai te ka en pha pha a, a lu leh amaitang zong ka et niloh hangin Chinese mel suun khat zong om lo hi. China leh Taiwan khuapite sunga mihing sa kizuak pen amau minam mah hiding a, midang hi lo ding hi" ci hi. A kibawltawm hilel inteh, mihing sa taktak zong hi ken teh aci nuam ahi tam maw!\nTua thu tawh akibuai mahmah laitak in website dang khat ah Article dang khat alim mah tawh na ki post leuleu hi. Tua Article sungah bang kigelh hiam tawmcik sim zual dih ni. "Naungeksi te sa, a diak in a nu gilsung pan a akitolhsak naungek khangcing nailo te sa manpha mahmah hi. Bang hang hiam cileh tua naungekte pen Soup in bawl in dawn den zo lehang kithahaat mahmah hi. Pasal Sex lam thaneemte in dawn leh kilamdang zo lian uh hi" ci-in kigelh ta leuleu hi. Mipi up theihna dingin pasal khat in naungek Soup a dawn laitak lim zong kidawk sak uh hi.Naungek khat ciangin $50 pan $70 tawh kilei ngam hi ci sawnsawn lai uh hi. Alim ngiat tawh a kipost ahihman in Scotland Yard thukante leh FBI te'n limtak sawtpi sung a sulzuih khit uh ciangin tua Article gelhpa mukhia uh hi. Amah pen Chinese minam hi in, amin Zhu Yu ahihi.\nTua leh ZHU Yu icih kua hi mawk hiam? Zhu Yu pen limsuaih siam mi minthang khat ahihi. "Mihingsa ne mihing"cih thulu tawh lim a suaih pen Shanghai khuapi sunga kibawl Arts Festival pawipi sungah 2000 kumin nasia takin lak khia hi. Tua ni a kipan tua tawh kisai ama limsuaihte mun tuamtuam ah kipuak hi. Tua tawh kisai Documentary a kibawl khat pen 2003 kumin UK ah kilak khia hi. Nang zong Utube panin na muh nop leh "Zhu Yu - Eating people " cih na mek lecin na mu ding hi.\nA tunga ih gen nihte a kiphuaktawm ahiphial zong in, thumaan khat om hi. Tua thumaan pen mihing pumpi sunga omte (Kal, Lung, Mit cihte) pen a kisam khat ii zat dingin ei thukimna tawh kipia khia thei hi. Ahizongin tuate pen a kizang sawn ding bek a kipia hi in midang khat peuh in sathau tawh kanggam in a neek ding hi peuhmah lo hi. A tuimawl hawp dinga kipia khia zong hi lo hi. Hih thu tawh kisaiin China Times tadensa sungah July kha sungin mi 12 kiman in, Gingshashu leh Nanchang khuapi sunga thukhenzum kitun a thong sung kidenna pah cih thu kigelh hi. Hih mi 12 te makaipa min pen Chen Fung ahihi. Amau pen hibanga sumbawl akipat uh sawt nai lo hi, ahizongin October 2011 pan February 2012 sung a sep pak uh pen $ 253,500 ngah man ziau uh hi. Chen Fung in China gam sunga Siavuante tampi tak kizoppih nei khin hi. (International Business Times)\n--Patriotism means to stand by the Country. It does not mean to stand by the president or any other public official. - Theodore Roosevelt.


url: =Thalmual khua tangthu bu hong bawl theisak i biak Pasian min i phat masa hi. Kawlpi khua-a om Thalmual makai pawlkhat in Thalmual khua tangthu bu bawl ding thukimna khat kinei hi. Laibu bawl dingin mun tuamtuam a om Thalmual khua mite tawh Committe kiseh dingin hoih kisa-a, ahi zongin kizopna haksa ahih teh ci-in Kawlpi-a om teng Committee kiseh hi. Committe te’n Thalmual khua tangthu kaikhawmin, Pa Tun Khan Kap in Computer tawh hong khetsak ahih manin, Pa Tun Khan Kapte innkuan Topa’n thupha hong piaksak ta hen.\nThalmual khua-ah min nei zaw diak le madawk zaw deuh hausate, kumpi nasemte, Pasian nasemte le nasep tuamtuam pan gualtung tuang zaw diakte kisuaksak hi. Ahi zongin a kicingin hong kipuak kim lo ahih manin, a kisam tampi om kha ding hi. Hong kipuak banglian a hong kisuaksak lo, aki tom lak zong om ahih manin kithei siam ni.\nBang hangin Thalmual Khua Tangthu Kibawl Hiam?.. A Deihna-a Nuai a Teng ahi hi.\n1. Thalmual khua thu i theihna ding:- Bang kumin Thalmual khua kisat a, kuate- in na sat a, kua nam, kua beh teng na teeng khawm uh hiam? Beh nam khat le nam khat koici bangin na kikhawl in, na ki-it uh hiam? Nidangin bang biakna om a,tu-in bang kibia hiam?.. Tua biaknate koici bangin hong lut a, kua tengin na sang masa uh hiam? Nidangin bang kisem a, tu-in bang kisem hiam? Khantohna bang teng om hiam cihte akipan, khang thak te in a theih ding uh a kisam tampi om hi. Mun dangah lal khia-a, mundangah a piang Thalmual khua a mu ngeilo Thalmual mi tampi ki-om ta hi. Tuate adingin Thalmual khua koi lai-ah om a, khua mite koici nuntak uh hiam cihte zong theih ding kisam veve hi.\n2. Gam le lei kep siamna ding:- Leitang, khua hun, singkung lopate it a, i kep siam ding kisam mahmah hi. A diak- diakin Thalmual khua-a teeng mite’ tavuan ahi hi. Thalmual khua kisat tung akipan entoto lehang mailam ading thu khual le muhna tangzai hausa upa te- in khua hun hoihna ding, leitang hoih na dingin singkhaam(rkD;judK;0kdif;) le patau kangmei tu- ak,inntuan daipaamte’ sing lak pak nadingin khua huai singkhaam (aus;7GmbkHajr) ci-in khang khualna tak tawh na nasem uh a, gam mawk hal lohna ding na khaam uh hi. Mailam hun saupi a khualna uh tawh Taaksing mawk phuk loh ding nakpi takin khaam in kem uh a, i gam etlawmsak mahmah hi. A hi zongin mipi ading mailam thu khualna a neilo, ang sung bek a thei hausa upa pawlkhat hong khan ciangin, sing khaam khempeuh phuk maimang bek tham loin,singkhaam leitang khempeuh logam dingin hawm mang zaw lai uh hi. Taaksing khempeuh sum tawh zuakin phuk maimang uh a, i gam pen gamkeu suaksak uh hi. Tua ahih manin tulai khang thakte-in, i gam hong no suahkik theihna dingin,leitang, khua hun, singkung lopate aki pan gam sung ganhingte dongin, bangci kep ding cih geel siam a,hoih takin i kep ding kisam mahmah ta hi. A khangto gamten singkung lopate phuk loin it mahmah suan beh uh a, gamsa, vasa te kap mawkmawk loin, it bawlin zual sak mahmah uh hi.\n3. Khantohna ding:- Thalmual gam pen khua hun hoih in leitang hoih ahih manin, akiciing, a kituh, aki suan khempeuh hoih mahmah hi. Ahi zongin neek tawm khop bek kiciing ahih manin khantoh zawhna ding bangmah om lo hi. Tu-in mawtaw tungta ahih manin, nek tawm bek hi nawn loin, khantoh zawh nading aki zuak thei sing-gah kungte ciin huai mahmah ta hi. Tua bek tham loin, inn sing akizang thei ding, Taaksing, dols- ing,hiang sing cihte akipan singkung manphate i suan ding hun ta hi. A gah neek theih ahi, zawngtah,thawhbat,leengkung, tam- paza,leengthei, sahawk, siing, aisan, zasan kungte tampi na ciing lehang, mun dangah puak kul loin,na inn phualah, na lo lai-ah, a kung tungah mi te’n hong lei ta ding uh hi. sial, bawng, sakol, keel, vok cihte tampipi khawi leeng, khan tohna lianpi hong om ding hi. Khantohna le neihsate a dokkik mang thei ahi, zu le kham theih guih theih zavom, zakaang, kanza, zateep, tuibuk, khaini, kunza, kunpong cihte, i zat het loh dingin hanciam ni.\n4. Ki-it kilemna ding:- Koi mun koi mun tung taleeng Thalmual mite i tuntunna-ah ki-it in, kilemin, kipum khat a, i om theih ding thupi pen hi. A ci mawhte kihuh in, a gual zote i kipahtawi siam ding zong thupi hi. Khua khat ah teeng khawm, tuinak khat dawn khawmin, a khing asa-aki neekpihte i hi hi. Beh le phung a tuamtuam i hih hangin, numei pasal vai tawh sungh le pu-aki man te vive i hi hi.\n5. Khua le tui, i vei kim tek theih nading:- Thalmual khua pan khua dang, mundang, gamdang a tung tampi ki om ta hi. I omna le i teenna munmun pan i khan khiatna Thalmual khua mangngilh het lo a, i phawk tawntung nading le, Thalmual khua’ kisapnate huhin i panpih theih bang ciatin, i panpih zawh nading, veina le deihsakna taktak i neih nading kisam pha mahmah hi. Ka khua ka tui hi nawn kei ci loin, veina le deihsakna taktak i neih nadingin, mun tuamtuam a omte hong hanciam ciat ta-un.\n6. Pasian zahtak nading:- Thalmual khua sat zawh aki pan tuni dong (4) vei i khua kicim khin hi. Bang hangin i khua kicim pahpah hiam? Pasian tungah khialhna lianpi khat nei uh hi ding hi, ci-in mi dangte’n hong muhna uh ahi hi. Tua mah bangin eite’ lam panin zong lungsim kisuanna tampi om hi. Zu le sa tawh nuamsa-in Pasian thu- i thudon lohna, numei pasal paktatna, khat le khat kimuh dahna le ki-elna, kilang neihna,kihazaatna, kimawh sakna,zumkong mangkong kitutna, zin le leengte gal bawl khakna,zukham, an kham in khat le khat kivuakna, kisatna, kithahna dongin, siatna i bawl hi. Pasian’ deih loh zu le kham theih guih theih tuamtuamte i zatna hangin siatna tampi hong tung hi. Ahi zongin Pasian in kamciam hong piakna-ah, “Ka mite kiniamkhiat in,thungen in ka mai hong zong a,amau gitlohnate panin a ki kheel uh leh amaute’ khialhnate maisak in, a leitang uh ka hoihsak ding hi,” ci hi.(2Khang 7: 14) Pasian zahtakin Pasian deihna bangin nungta ni.\nHih laibu i bawl na pan Thalmual khua thu i theih nading, gam le lei -i kep siam nading, khantoh nading, ki-it kilem nading, khua le tui-it a, i vei kim tek nading, Pasian zahtak nading deihna bulpi ahi hi.\nSia On Khan Pau B.A.,B.C.Min\nPrevious Post: « Thalmual Khua Tangthu Editorial\nNext Post: Laibu Committee tungpan Lungdam Kohna »


url: =US Tulsa pan Pa Lang Za Khai (Tungzang, Hatzaw) in hongnusia :: ZOMI DAILY\nposted on 4 May 2020 at 3:58 pm Lomkholna: Dahpihna, News, Zomi\nMangpha Pa Lang Za Khai, Hatzaw Beh,Kum 44 – Zogam Tungzang khuami Tulsa,OK USA ateng Pa Lang Za Khai in May 2,2020 in sikhang natna tawh ongnusia cihthu izaakmanin ZIUSA kipawlna mintawh dahpihna ipulak hi.Pa Khai pen Pasian lamhonsak na tawh 2009 in USA atung ahihi,tanu nih leh tapa nih nei hi.\nPa Khai pen Zomi Innkuan Oklahoma ah member khat leh ZIUSA Genvai ah onglut thukhun pom ni 4/30/2015 akipan tunidong thukhun pom active member khat ahih manin bylaw thukhun zuiin lamhonsak na tawh 2009 in USA atung ahihi. (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nPa Khai luanghawm tawh anunungpen hunzatkhop ding ong tungding Wednesday May 6, 2020 2:00pm in Calvary Cemetery 9101 S Harvard Ave, Tulsa, OK 74137 ah (FEMC) pawlpi makaih na tawh a luang lei ah tuhna ki nei ding hi.\nPa Khai hong nusiatna hanga adahakap alungleng khuangai azi atate tanau meltheih khem peuh hehnemsiampa Kha Siangtho in hong hehnem ciatta hen. Dahpihna Lianpitawh, Mun Mang\nGenvai tanupi – Zomi Innkuan USA, Inc.\nPrevious: Muvanlai panin sinding thute ~ Dr. Ngul Khan Pau\nNext: Pumzaw Natna (Liphiat) pianma hong kihilkholh zia nam (6)


url: =Lai Siangtho tawh Galdo - Zomi Adventist Innkuan\nLai Siangtho tawh Galdo\nFebruary 2 Mozambique\nAgen: Moises Francisco Pelembe, Kum 32\nMoises sang tawp in galkap tum hi. Galkap va tum leh zu le khamtheih tuamtuamte hong kideek zo kha thei dingin a pa in lamen hi.\nGalkapte’ annekna khan sungah Alfredo kici Seventh-day Adventist khat a muh cilna ahi hi. “A nuntakzia limlim in ka lungsim hong sukha mahmah hi. A pakan sungpan an pawlkhat lakhia in hong pia zel hi,” Moises in ci hi.\nAlfredo in a annek dingte hoihtak in kidawm mahmah hi. Ngasate zong a sianglo a kicite ne lo hi. Moises in bel a lawm Alfredo’ annek teelna hangin meh tam nekha zawtuam hi. “Tua ngasa mehte a kibawl simsim in, a gei-ah ka tu pahpah hi. Ahangin kei ong pia pahpah ding ahih ciang a. Ama’n kei ong it hi ven!”\nNipikaal nih sung bang an anek khop khit uh ciangin Moises training dingin mundang ah piang hi. A mau galkap innpi uh atun ciangin, Lai Siangtho bukhat a lupna tungah a koihden galkap khat’ kiangah lumh kha hi. Moises a khanlawh ciangin, tua Lai Siangtho mu hi. A lup ciangin zong tua Lai Siangtho mah mu zel hi.\n“Hih Lai Siangthote pen pastorte le khanghamte bek in a neithei dingin ka ngaihsun a, khangno te tawh kisai khol lo dan in ka ngaih sun den hi.” Moises in ci hi. Nikhat, tua Lai Siangtho anei ahi, galkap pa kiangah Lai Siangtho a neihna a hang dongh hi. “Kei Christian khat hiveng,” tua khangno pa in ci hi. “Nang’ Pasian um maw leh?” ci-in Moises in dong hi.\nSee also 4. Pawlpi 13 ah Itna Zongg\nTua galkap Christian pa in zong a upna a gen banah, John 3:16 sunga, “Pasian in leitung mite hong it mahmah ahih manin a Tapa khat neihsun hong pia a, tua Tapa a um mite khempeuh in kisia lo-in a nungta tawntung ding hi” cih zong hilh sawn lai hi. Moises in tua Lai Siangtho kawm pah hi. A sim suksuk ciangin Pasian hong um pianpah hi. Tua thu azak ciangin a pa nuam mahmah in, Lai Siangtho khat letsong in khak pah hi.\nTraining a man ciangin, ama’ galkap unit ah ciah kik in tua lai-ah ulianpi khat in va om hi. A unit ah a ciahkik ciangin Lai Siangtho a sim laitak, Sunday tangg galkap a lawmte khat in, “Nitak nai 6 sim in, Lai Siangtho a sinden mi honkhat ka thei hi. Nang zong na kihel nopleh kong paipih ding hiam?” ci hi. Tua nitak Moises in a lawmpa zui-in, tua Lai Siangtho a sin mihon te’ kiangah va pai hi. Ahih hangin bangmah telmel nai lo hi. A lawm Sunday tangg’ pa in a telloh lam a theih ciangin, “Tu nitak a, i paina pan na tel theih kei leh, zingciang nitak nai 6 hun mah in, kikhopna a mun dangkhat ah hong paipih ning maw” ci hi. “Tu nitak a, i painate a’ bang hangin deih lo na hia?” ci-in Moises in dongh hi. “Amau’ ka pawlpi’ thu gengen a hih ciang vua” ci hi.\nA zing nitak ciangin Adventistte’ Lai Siangtho sinna ah Moises va kihel hi. Tua mihonte’ makai pa zong Moises mah na hi citciat ahih manin Moises zong lamdang sa vat mahmah hi. Tua banah tua makaipa zong, amah a pakan sung panin, an a pia pahpah pa Alfredo in Lai Siangtho a sinpihpih na panin a ki tuiphum mah na hi sawnsawn hi. Tua Lai Siangtho sinna ah Malakhi 3:8 bulphuh in sin uh hi. “Mi khat peuh in Pasian’ na a guksak ding in kilawm ahiam…” acihna mun ahi hi.\nSee also NGILHMAWH DING ITNA TONGDAM\nMoises in cikmah hun in tithe (1/10) pia ngei lo ahih manin alungsim vut mahmah hi. A zing nitak ciangin khatvei va pai leuleu a, Sabbath thu va sin hi. Tua nitak in a lupna tungah khitui luangin a kap hi.\nA gei-a lum officer pa in a ki diikdiik a zak ciangin, “Kua’n hong sat ahia? Thuk kik ni ei” ci hi. Officer pa in atheihloh hangin, Moises a sat pen mihing hilo in, Pasian’ kammal ahi hi.\nA Sabbath kik ciangin Moises in, tai 9 a gamla Adventist biakinn ah a lawm thak te kiangah khe tawh pai ngiat in va kikhawm hi. Tua lai-ah a masa penpen a tithe va khia hi. Tua ni a kipan in kikhawm den in, kum 22 aphak kum, galkap sungah asep kum 2 a phak kum in tui kiphum hi.Galkap a sepkhit ciangin palik lam-ah sem leuleu a, Sabbath vaitawh lem sa lo in tawpkik hi. Mozambique Adventist University ah a kah masiah, innkhat khit innkhat pai ngiatngiat in laibu zuak hi.\nTu-in, Moises kum 32 phata a, Theology kum 3 na hi ta hi. “Ka pa in galkap ong tumsak pen ka gamtat a kikhel theih nading ngimna ahi hi. Ahi zongin Pasian in a lianzaw ngimna hong neihsak hi. Pasian in Christian suak ding in hong deih hi,” Moises in ci hi.\nTu kuata Sabbath 13 na sumpi khenkhat tawh Moises sangkah na Mozambique Adventist University ki pem ding hi. Tua ban ah khenkhat tawh naupangte’ Lai Siangtho ding, adiakdiak in nulepa te’n a leisak zawhloh naupangte aadingin ki leisak ding hi. Mission sumpi nong khiat tek man un lungdam.\nSee also Lawm Neilonu' Lawm\nNGILHMAWH DING ITNA TONGDAM\nTua Thusim pen Kilawmtatna Hi\nMS 1: Khuapi Sunga Lai Siangtho A Tawi Mi Hon\nPrev post Pasian’ Thukhennate\nNext post SEAL SAGIHTE


url: =June 25 | Lamdangsak Huai mahmah Thupiang Khat ~ MUC\nJune 25 | Lamdangsak Huai mahmah Thupiang Khat\nAdmin 4:25:00 PM Articles, MISSION NEWS\nAgen pa: Milagre Braga Caminbao, 22\n(Khangno pasal khat gensak in)\nKa min’ a khiatna pen ‘Lamdangsakhuai’ hia, ka nuntakna aa thupiangte zong lamdangsakhuai thupiang khat ahi hi. Ahizongin, nang lament nam thupiang hi thei hilo thei hi.\nAngola gam ah Khristian innkuan khat panin ka khangkhia- a, pawlpi’ thukhun om bangbang citaktakin ka zuih baanah saangmaang sia khat ka hihna tawh ka teenna gamkhen sungah Pasian’ na ka sem hi. Ahizongin, kum 14 ka phak ciangin Agola’ khuapi thupi pen Luanda khuapi ah na sem dingin ka lal ciangin ka pawlpi ka zon hangin ka mu zokei hi.\nKa pawlpi bekmahin Lai Siangtho maan takin a thei hi cih khauhtakin um kahihmanin adang pawlpite ah kikhop ding ka nial den hi. Tua manin, ka omna inn ah Sunday ni sim kum khat sung vilvel kei guak mah ka kikkhawm hi. Ka teenna khuapi ah ka hawhkik leh, ka pawlpiaa Lai Siangtho thu hong hilh Sianu leh ka lawmte tampitak Seventh-day Adventist pawlpi sungah na luut ngeingai uh hi.\nKa heh suaklua ahihmanin, ka lawmte’ maitang mah ah, “Pawldangte thuhilhna banghangin saang nahi uh hiam? ci-in ka taai giap hi. Amaute’n kam khat nangawn hong paupih lo uh hi. Ni khat ni ciangin, Lai Siangtho thu hong hilh Sianu’ inn ah Adventist pawlpi ah a luutna thu dong dingin ka va hawh hi. Ama’n maitai takin hong muak hi. Kei zong ka dotnop thu ka dong paha, ama’n zong Topa Pasian in thupha a piak ni pen ni masa ni hi loin, ni sagih ni a hihna Lai Siangtho sungpan mukhia ahihna thu hong gencian hi. Amah in Lai Siangtho bu hong leema, Piancil 2:1-3 sungah, “Tua ahih ciangin vantung, leitung leh a sungaa omte khempeuh kiman khin hi. Ni sagih ma-in Pasian in a nasepte zo khinta-a, Ama’ hihsa nasep khempeuh panin ni sagih ni-in a tawlnga hi. Tua ahihciangin Pasian in ni sagih ni thupha pia-in siangthosak hi. Banghanghiamcihleh piansak nasepna Ama’ nasep khempeuh panin tua ni-in Pasian a tawlnga hi” ci-in hong sim deudeu hi.\nTua khitciangin, Sabbath thu pen Pai 20:8-11 sungah, “Sabbath ni a siangtho aa zat ding phawk un. Ni guk sung nomau’ na semin na nasep ding khempeuh uh na hih ding uh hi. Ahizongin, a ni sagih ni pen Topa note Pasian’ Sabbath ni ahi hi. Tua ni-in, note, na tapate, na tanute, na naseppate, na nasemnute, na ganhing uh ahia, peemtate in ahizongin na bangmah na sem kei ding uh hi. Banghanghiamcihleh, ni guk sung tengin Topa in van leh lei, tuipi leh tuate sungaa om khempeuh bawla, a ni sagih ni tawlnga hi. Tua ahihcingain Topa in Sabbath ni thupha pia-in siangthosak hi” ci-in hong sim deudeu leuleu hi.\nSianu in nuihmai hiuhiau in kei hong et kawm in, “Ka lungsim khempeuh tawh Topa Zeisu’ nung zuih ding ka khensatta hi” ci- in hong gen hithiat hi. Ama’ tungaa thupiang pen kei aadingin lamdang lua ahihmanin hong gen thute ka thukim zo mahmah naikei hi. Amah in Sabbath ni-in Lai Siangtho thu sinkhop ding hong genpih hangin ama’ thugen cikmahin a ngai nawnlo dingin ka khensatgiap hi. Luanda khuapi ah ka ciahkik ciangin ka sep ngeiteng sep ding ka hanciam hangin Lai Siangtho thu hong hilh Sianu’ hong thugente ka mangngilh thei hetkei hi.\nKa nasepna ah ka lungsim hong buaisak mahbangin ka lup ciangin zong ihmut ding haksa ka sa hi. Lai Siangtho thu hong hilh Sianu in ni sagih ni Sabbath zuih ding a khensat giapna in sun tawh zan tawh ka lung hong buaisak hi. A tawpkhakna ah, Seventh-day Adventist pawlpi khat ah va hawha, pawlpimite’n ni sagih ni a zuihna a hang kan ding ka khensatta hi. Kei aadingin lungnopna ka ngah ding thu phamawh hong hita hi.\nA Sabbath ni kik ciangin Adventist pawlpi’ biakinn khat sungah ka luut hi. Kei pawlpi lo buang a dang pawlpite ah khatvei zong a lut ngei nailo kahi hi. Amaute lakah khat in Sabbath ni tawh kisai ka thudotna pen pawlpi Makai khat kiangah hong gensak hi. Ama’n zong Lai Siangtho thu hong hilh Sianu’ hong gen Lai Siangtho munteng mah hong gencian hi.\nSabbath ni-in ka kikhop hangin Pastorpa’ thugen ka thukim kei hi. Ka pawlpiaa a kigen Pasian’ thute tawh kibanglo ahihmanin ka deih kei hi. Ahizongin, Sabbath kikciangin Adventist biakinn ah ka kikhawmkik hi. A maikaal Sabbath ni ciangin zong tua pawlpi mahah ka kikhawmkik zel hi.\nSabbath ni ka kikhop nopman hi loin, ka pawlpi khuapi sungah muzo ngiatlo kahihmanin kum 5 sung vilvel Adventist biakinn ah a kikhawm kahi hi. Hih hun sungtengin, Adventist pawlpimi khat ii inn ah Lai Siangtho thu sinna ah ka kihela, Friday nitaak sim, biakinn aa tui kiphum nading thusinna ah zong ka kah hi. Topa Pasian in ni sagih ni pen siangthosak takpi ahihna ka tel semsema, ka lungsim sungah Topa Pasian ka itna zong hong khang semsemta hi.\nNi sagih Sabbath ni bekmah zuih ding ka khensatta hi. Kum 19 ka phak ciangin Seventh-day Adventist pawlpi sungah tui ka kiphum peetmahta hi.\nTuni-in, ka nuntakna pen nidang bang nawn loin, lungnopna leh kipaakna tawh hong kidimta hi. John 8:32 sungah, Topa Zeisu in, “Tua ciangin thuman na thei ding uha, tua thuman in note hong suaktasak ding hi” ci-in hong gen hi.Thumaan thutak ka muta-a, Topa Pasian’ hehpihna tawh mawhmaisakna zong ka ngahta hi. Hih pen kei aadingin lamdangsakhuai mahmah thupiang khat ahi hi.\nTu quarter Sabbath 13na sumpi pawlkhat pen Milagre teenna Anglogam aa geelna sa innpi 4 lam nading, Luanda khuapi aa Adventist pawlpi sang khat, Adventist pawlpi biakinn khat, Belize khuapi aa tan nga pan tan 8 dong sang khat, Lombe khuapi aa ngaihsutna hoih kikumkhopna phualpi khat leh Huambo khuapi aa Anglogam’ Adventist university aadingin pasal bawda khat lam nadingin kizang ding hi. A dang sumpi pawlkhat zong Malawi gam aa geelnate leh India tuipi sungaa tuikulh Mayotte gam aa geelna aadingin kizang ding hi. Phaltak aa sumpi hong pia ding note tungah lungdam kong ko khol hi.\nTu Sabbath pen Quarter cin Sabbath ahih manin sumpi khiat ngei a zah thum khia ciat ding hi hangh.